type: other

text:
Λογιστικό γραφείο - Λογιστική εξέλιξη: 2011-11-13
 Μπαράζ προσφορών από τις εισαγωγικές για βενζινοκίνητα ή πετρελαιοκίνητα ΙΧ
 Με θετικό πρόσημο έστω και μόλις 4,7% κατάφεραν να κλείσουν το πρώτο 15νθήμερο Νοεμβρίου οι πωλήσεις καινούριων αυτοκινήτων καθώς διατέθηκαν 3.044 νέα ΙΧ έναντι 2.907 οχημάτων το αντίστοιχο διάστημα πέρσι. Ωστόσο η μικρή αύξηση των πωλήσεων δεν κατάφερε να επαναφέρει τα χαμόγελα σε εισαγωγείς και εμπόρους εξαιτίας του εξαιρετικά χαμηλού αριθμού πωλήσεων που αν διατηρηθεί και τους επόμενους μήνες θα δημιουργήσει τεράστιο πρόβλημα σε όλη την αγορά.
 Μάλιστα όπως αναφέρει στην “Η” το μέλος του δ.σ. Του Συνδέσμου Εμπόρων Εισαγωγέων Αυτοκινήτων Ελλάδος κ. Ευριπίδης Κωνσταντινίδης: “Πλασματική είναι η εικόνα που δείχνουν οι πωλήσεις καινούριων αυτοκινήτων καθώς θα πρέπει να συνυπολογίσει κανείς πως το 31% των συνολικών πωλήσεων αφορά σε εταιρικά αυτοκίνητα και επομένως οι καθαρές πωλήσεις σε ιδιώτες καταναλωτές είναι κάτω από τα 2.200 αυτοκίνητα. Συνεπώς η αγορά αυτοκινήτου εξακολουθεί να κατρακυλά στον γκρεμό χωρίς φρένα και μάλιστα τη στιγμή που είναι σε ισχύ η απόσυρση αλλά και οι άκρως δελεαστικές προσφορές των εταιρειών. Αλλωστε ας μην ξεχνάμε πως έχουμε μπροστά μας ένα πολύ δύσκολο Δεκέμβριο όπου παραδοσιακά ελάχιστοι καταναλωτές επιθυμούν να αποκτήσουν τον τελευταίο μήνα του έτους το καινούριο τους αυτοκίνητο καθώς θα επιβαρυνθούν από τα Τέλη Κυκλοφορίας του 2011 αλλά και του 2012 ενώ παράλληλα στην Αδεια Κυκλοφορίας του θα αναγράφεται ως έτος πρώτης ταξινόμησης η χρονιά που φεύγει και μειώνεται η αξία του ως μεταχειρισμένο. Πάντως η άρση απαγόρευσης της πετρελαιοκίνησης αν συνδυαστεί με παράταση της απόσυρσης ΙΧ και το 2012 σίγουρα θα τονώσει τις πωλήσεις αυτοκινήτων και θα σώσει ένα κλάδο που βρίσκεται στο χείλος του γκρεμού.”
 Οσον αφορά στις αναλυτικές πωλήσεις για το πρώτο 15νθήμερο του Νοεμβρίου στις 5 πρώτες θέσεις βρέθηκαν οι VW με 454 ταξινομήσεις και ακολουθούν η Opel με 451, η Toyota με 348, η Hyundai με 193 και η Skoda με 166 πωλήσεις.
 Πάντως δεν ήταν και λίγες οι εισαγωγικές εταιρείες που κατέγραψαν σημαντική αύξηση στις πωλήσεις τους στο πρώτο 15νθήμερο του Νοεμβρίου σε σχέση πάντα με το αντίστοιχο διάστημα πέρσι. Ειδικότερα η Lexus σημείωσε αύξηση 233% και ακολουθούν η Lancia με 200%, η Volvo με 142,9%, η Hyundai με 83,8%, η Renault με 59,6%, η Mini με 53,8, η Subaru με 53,3% και η Honda με 51,4%.
 Σε επίπεδο έτους η αγορά καταγράφει πτώση 34,8% καθώς από την αρχή του 2011 έως και τις 15 Νοεμβρίου διατέθηκαν 87.297 νέα ΙΧ έναντι 133.944 οχημάτων το αντίστοιχο διάστημα πέρσι. Αν βέβαια συγκρίνει κανείς τα αποτελέσματα 2011 με εκείνα του 2009 τότε η πτώση της αγοράς ξεπερνά το 56%...
 Μπαράζ Προσφορών
 Η λήξη του μέτρου της απόσυρσης στις 20 Δεκεμβρίου αλλά και το τέλος της χρονιάς έχει οδηγήσει σχεδόν όλους τους εισαγωγείς αλλά και εμπόρους αυτοκινήτων σε ένα απίστευτο μπαράζ προσφορών ώστε να “πιάσουν” τους στόχους του 2011. Μάλιστα οι μεγάλοι κερδισμένοι από αυτή την αναμέτρηση είναι οι καταναλωτές οι οποίοι μπορούν να ωφεληθούν με χρηματική έκπτωση έως 33%, δωρεάν Τέλη Κυκλοφορίας για το 2011 και το 2012, δωρεάν σέρβις για 3 χρόνια αλλά και δωρεάν ασφάλιση έως 2 χρόνια. Παράλληλα κάποιες εταιρείες κάνουν δώρο τα καύσιμα της χρονιάς με τη μορφή έκπτωσης στην τιμή των μοντέλων τους.
 Πάντως αξιοσημείωτο είναι πως σε όλες τις προσφορές πλέον συμπεριλαμβάνονται και τα πετρελαιοκίνητα μοντέλα που γίνεται ακόμη πιο δελεαστική η απόκτησή τους εξαιτίας του πολύ χαμηλού κόστους χρήσης...
 Συγκριτικές πωλήσεις νέων ΙΧ πρώτο δεκαπενθήμερο Νοεμβρίου 2011 - 2010
 Εταιιρεία 15th NOV. 2011 15th NOV. 2010 2011 vs 2010 +/- %
 VW 454 317 43,22%
 OPEL 451 333 35,44%
 TOYOTA 348 324 7,41%
 HYUNDAI 193 105 83,81%
 SKODA 166 151 9,93%
 FORD 129 255 -49,41%
 FIAT 117 142 -17,61%
 NISSAN 109 128 -14,84%
 SUZUKI 102 108 -5,56%
 AUDI 86 84 2,38%
 VOLVO 85 35 142,86%
 SMART 77 99 -22,22%
 RENAULT 75 47 59,57%
 KIA 69 59 16,95%
 BMW 64 61 4,92%
 SEAT 61 66 -7,58%
 HONDA 53 35 51,43%
 MITSUBISHI 48 51 -5,88%
 PEUGEOT 45 54 -16,67%
 ALFA ROMEO 44 79 -44,30%
 MINI 40 26 53,85%
 MERCEDES 35 77 -54,55%
 CHEVROLET 35 44 -20,45%
 DAIHATSU 32 31 3,23%
 CITROEN 31 52 -40,38%
 DACIA 23 27 -14,81%
 SUBARU 23 15 53,33%
 LANCIA 15 5 200,00%
 MAZDA 13 41 -68,29%
 LEXUS 10 3 233,33%
 SAAB 4 8 -50,00%
 JEEP 3 21 -85,71%
 ABARTH 1 8 -87,50%
 SSANGYONG 13 -100,00%
 LANDROVER 1 -100,00%
 TOTAL 15ημέρου 3.044 2.907 4,71%
 Πρωτοδικείο απαγόρευσε στη ΔΕΗ τη διακοπή ηλεκτροδότησης
 «Η απόφαση που εκδόθηκε από το Μονομελές Πρωτοδικείο Καλαμάτας (Διαδικασία Ασφαλιστικών Μέτρων), καθίσταται 'απόφαση - οδηγός' για την περαιτέρω εφαρμογή του Νόμου και είναι βέβαιο ότι θα οδηγήσει την Πολιτεία στην ανάκληση, άλλως τροποποίηση αυτού» αναφέρεται σε σχετική ανακοίνωση του Δικηγορικού Συλλόγου Καλαμάτας.
 Η δημοτική αρχή Κερατσινίου - Δραπετσώνας έχει καταθέσει αίτηση ακύρωσης κατά της υπουργικής απόφασης για το τέλος μέσω της ΔΕΗ στο Συμβούλιο της Επικρατείας, ενώ έχει ανακοινώσει ότι θα στηρίξει νομικά όσους πολίτες θελήσουν να μην πληρώσουν την έκτακτη εισφορά.
 Όργιο φοροδιαφυγής. Ένας στους δύο φορολογούμενους δεν πληρώνει φόρο.
 Μισθωτοί και συνταξιούχοι, πλήρωσαν για άλλη μια χρονιά τη «μερίδα του λέοντος» των φόρων. Παρά το γεγονός ότι τα εισοδήματά τους μειώθηκαν η συμμετοχή τους στον φόρο αυξήθηκε στο 55,54% το 2010.
 Ένα στα δυο νοικοκυριά δήλωσε πέρυσι στην εφορία εισόδημα κάτω από το αφορολόγητο όριο των 12.000 ευρώ ενώ ένας στους τέσσερις φορολογούμενους εμφάνισε στην εφορία εισοδήματα «φτώχειας» που δεν υπερβαίνουν τις 5.000 ευρώ. Την ίδια ώρα επτά στους δέκα ελεύθερους επαγγελματίες εμφανίζουν εισοδήματα που δεν υπερβαίνουν τις 12.000 ευρώ.
 Τα στοιχεία αυτά προκύπτουν από την επεξεργασία που πραγματοποίησε η Γενική Γραμματεία Πληροφοριακών Συστημάτων στις 5.694.978 φορολογικών δηλώσεων που υποβλήθηκαν το 2010.
 Το συνολικό εισόδημα που δηλώθηκε στην εφορία το 2010 έφτασε τα 100,3 δισ. ευρώ, από 98 δισ. ευρώ, το 2009.
 Η επεξεργασία των 5.694.978 δηλώσεων που υποβλήθηκαν περασμένο έτος αποκαλύπτει τα εξής:
 Τα 5.694.978 νοικοκυριά δήλωσαν συνολικά εισοδήματα 100,3 δισ. ευρώ ή κατά μέσο όρο 17.612 ευρώ και πλήρωσαν συνολικό φόρο 9,015 δισ. ευρώ.
 Σχεδόν ένας στα δυο νοικοκυριά ή 2.800.000 δήλωσαν οικογενειακό εισόδημα μέχρι το ύψος του αφορολογήτου 12.000 ευρώ ή ποσοστό 48,9%.
 Το μέσο εισόδημα των μισθωτών ανέρχεται σε 19.829 ευρώ και οι φόροι που πλήρωσαν αυξήθηκαν κατά 3% σε σχέση με το προηγούμενο έτος.
 Οι συνταξιούχοι δήλωσαν κατά μέσο όρο 16.546 ευρώ έναντι 15.885 ευρώ το προηγούμενο εξεταζόμενο έτος. Τα εισοδήματα τους έχουν αυξηθεί κατά 4,1% ενώ οι φόροι κατά 2,1%.
 Το μεγαλύτερο μέσο εισόδημα 31.848 ευρώ δήλωσαν οι ελεύθεροι επαγγελματίες και ακολουθούν οι έμποροι – βιομήχανοι – βιοτέχνες με 20.870 ευρώ, από 21.091 πέρσι.
 Τα εισοδήματα που φορολογήθηκαν αυτοτελώς φέτος ανήλθαν στα 11,8 δισ. ευρώ ενώ πέρσι είχαν φτάσει τα 17 δισ. ευρώ. Τ
 Οι φοροαπαλλαγές έφτασαν τα 6 δισ. ευρώ, από 4,7 δισ. ευρώ πέρσι.
 Εισόδημα άνω των 900.000 ευρώ, δήλωσαν μόλις 49 πολίτες, εκ των οποίων οι 42 κατοικούν στην Αττική. Άλλοι 19 δήλωσαν από 800.000 έως 900.000 ερώ εισόδημα.
 Κάθετη πτώση παρουσιάζουν τα οικονομικά των επιχειρήσεων το οικονομικό έτος 2010 (εισοδήματα 2009) σύμφωνα με τα στατιστικά στοιχεία του υπουργείου Οικονομικών. Συγκεκριμένα το οικονομικό έτος 2010 τα φορολογητέα κέρδη των επιχειρήσεων ανήλθαν στα 15 δισ. ευρώ έναντι 16,7 δισ. ευρώ το προηγούμενο, ενώ το 2008 τα αντίστοιχα κέρδη είχαν φθάσει τα 19,4 δισ. ευρώ. Η μεγαλύτερη μείωση παρατηρείται στις τραπεζικές και χρηματιστηριακές επιχειρήσεις καθώς και στις εμπορικές επιχειρήσεις και τις εταιρίες παροχής υπηρεσιών.
 Φορολογία επιχειρήσεων. Μειώνονται τα πρόστιμα. Καθιερώνεται point system
 Σαρωτικές αλλαγές θα περιλαμβάνει ο νέος Κώδικας Βιβλίων και Στοιχείων (ΚΒΣ) ο οποίος πλέον θα ονομάζεται ΚΑΣ (Κανόνες Απεικόνισης Συναλλαγών).
 Οι αλλαγές στον ΚΒΣ θα περιλαμβάνονται στο πρώτο νομοσχέδιο του Εθνικού Φορολογικού Συστήματος που θα προωθήσει το οικονομικό επιτελείο μέχρι το τέλος του έτους. Σύμφωνα με πληροφορίες καθιερώνεται ένα πόιντ σύστεμ για τις φορολογικές παραβάσεις με σημαντικότερα στοιχεία τη μη απόρριψη των βιβλίων, τα ελαστικότερα πρόστιμα για τυπικές παραβάσεις, ενώ για πρώτη φορά θεσπίζονται και «κίνητρα συμμόρφωσης». Οι παραβάτες που θα πληρώνουν τα πρόστιμα θα δικαιούνται επιστροφής ποσού το οποίο θα αντιστοιχεί στο 30% του αρχικού προστίμου. Σε περίπτωση συμβιβασμού το ίδιο πρόστιμο μειώνεται κατά 60% στην εφάπαξ πληρωμή και 40% αν καταβληθεί σε δόσεις. Με τις διατάξεις που προωθούνται:
 - Point system: Καθιερώνεται αντικειμενικό σύστημα προσδιορισμού των προστίμων με την εφαρμογή δύο βάσεων υπολογισμού, συντελεστές βαρύτητας, πολλαπλότητας και υποτροπής και ανώτατα όρια (οροφές). Οι παραβάσεις διακρίνονται σε δύο κατηγορίες, γενικές και αυτοτελείς.
 - Μη έκδοση στοιχείων: Σε περίπτωση μη έκδοσης ή ανακριβούς έκδοσης των στοιχείων που έχει ως αποτέλεσμα την απόκρυψη της συναλλαγής ή μέρους αυτής ή δε αποκρυβείσα αξία είναι μεγαλύτερη των 5.000 ευρώ επιβάλλεται πρόστιμο για κάθε παράβαση ίσο με 25% της συναλλαγής ή μέρους αυτής που αποκρύφτηκε. Το συνολικό ανώτατο πρόστιμο ανά φορολογικό έλεγχο δεν μπορεί να υπερβεί τις 100.000 ευρώ, ενώ σε περίπτωση υποτροπής προσαυξάνεται κατά 50%.
 - Πλαστά - εικονικά: Η έκδοση πλαστών ή εικονικών φορολογικών στοιχείων και η λήψη εικονικών, η νόθευση αυτών, καθώς και η καταχώριση στα βιβλία αγορών ή εξόδων που δεν έχουν πραγματοποιηθεί και δεν έχει εκδοθεί φορολογικό στοιχείο, συνιστά ιδιάζουσα φορολογική παράβαση και επισύρει πρόστιμο ίσο με το 30% της αξίας κάθε στοιχείου ή καταχώρησης μη συμπεριλαμβανομένου του ΦΠΑ εφόσον αυτή είναι μεγαλύτερη των 5.000 ευρώ. Το συνολικό ανώτατο πρόστιμο ανά φορολογικό έλεγχο που αφορά την ίδια διαχειριστική περίοδο δεν μπορεί να υπερβεί τις 300.000 ευρώ, ενώ σε περίπτωση υποτροπής προσαυξάνεται κατά 50%.
 - Συμβιβασμός: Τα πρόστιμα που βεβαιώνονται με βάση τις πράξεις επιβολής προστίμου ή ύστερα από διοικητικό ή δικαστικό συμβιβασμό, καταβάλλονται σε 10 ίσες μηνιαίες δόσεις με τον περιορισμό ότι κάθε δόση δεν μπορεί να είναι μικρότερη των 300 ευρώ εκτός της τελευταίας. Κατά την εμπρόθεσμη καταβολή των προστίμων, εφάπαξ ή σε δόσεις παρέχεται έκπτωση:
 - 60% για την εφάπαξ καταβολή.
 - 40% για την καταβολή σε δόσεις, για κάθε δόση, εκτός της πρώτης για την οποία δεν παρέχεται έκπτωση. Δεν είναι δυνατή η πληρωμή με έκπτωση επόμενης δόσης αν δεν έχει εξοφληθεί η προηγούμενη αυτής.
 - Επιβράβευση: Οι φορολογούμενοι που θα καταβάλουν το σύνολο των προστίμων θα επιβραβεύονται. Συγκεκριμένα θα επιστρέφεται το 30% του ποσού που έχει καταβληθεί ως επιβράβευση της φορολογικής συνέπειας του επιτηδευματία κατά τη διαχειριστική περίοδο επιβολής του προστίμου και των δύο επόμενων αυτής, εφόσον πρόκειται για ενεργή επιχείρηση που δεν τελεί σε ουσιαστική ή τυπική αδράνεια.
 -Δεν επιβάλλεται πρόστιμο όταν διαπιστώνεται για πρώτη φορά οποιαδήποτε παράβαση ανεξάρτητα από το είδος και το πλήθος αυτών και άλλες τυπικές παραβάσεις, όπως έκδοση αθεώρητων φορολογικών στοιχείων, αντί θεωρημένων, εφόσον έχουν εκδοθεί από παραδρομή και έχουν καταχωρηθεί στα βιβλία εμπρόθεσμα και δηλώθηκε εγγράφως από τον υπόχρεο στον προϊστάμενο της Δ.Ο.Υ. η παράλειψη αυτή, πριν από τη διαπίστωσή της από οποιονδήποτε φορολογικό έλεγχο.
 -Βιβλία: Καταργείται η διάκριση των βιβλίων σε β ́ και γ ́ κατηγορίας. Τα βιβλία που σήμερα ονομάζονται «β ́ κατηγορίας» μετονομάζονται σε «απλογραφικά», ενώ τα «γ ́ κατηγορίας» μετονομάζονται σε «διπλογραφικά». Οι επιχειρήσεις και οι ελεύθεροι επαγγελματίες των οποίων τα ακαθάριστα έσοδα δεν υπερβαίνουν το 1.500.000 ευρώ τηρούν «απλογραφικά βιβλία», ενώ οι επιχειρήσεις και οι ελεύθεροι επαγγελματίες με ετήσια ακαθάριστα έσοδα μεγαλύτερα του 1.500.000 ευρώ τηρούν «διπλογραφικά βιβλία».
 - Ως «απλογραφικά βιβλία» θεωρούνται το βιβλίο εσόδων-εξόδων και το βιβλίο απογραφής, το οποίο τηρείται μόνο στην περίπτωση κατά την οποία τα ακαθάριστα έσοδα του επιτηδευματία από την πώληση αγαθών υπερέβησαν το όριο των 150.000 ευρώ.
 -Αυξάνεται το χρονικό περιθώριο ενημέρωσης του βιβλίου εσόδων-εξόδων. Η ενημέρωση του βιβλίου εσόδων-εξόδων γίνεται μέχρι το τέλος του επόμενου μήνα κάθε ημερολογιακού τριμήνου και όχι πέραν της εμπρόθεσμης υποβολής της περιοδικής δήλωσης ΦΠΑ.
 - Καταργείται η θεώρηση των βιβλίων και στοιχείων εταιρειών και επαγγελματιών που τηρούν βιβλία Β ́ και Γ ́κατηγορίας καθώς και του βιβλίου αποθήκης
 - Καταργείται η υποβολή των ισοζυγίων.
 Πάνω από 1.000 απολύσεις την ημέρα τον Οκτώβριο
 Πάνω από χίλιες απολύσεις την ημέρα στον ιδιωτικό τομέα κατέγραψε ο ΟΑΕΔ από τις αναγγελίες λήξεως συμβάσεων αορίστου χρόνου. Σε αυτές προστίθενται και περισσότερες από 76.000 αποχωρήσεις από την αγορά εργασίας, λόγω λήξεως συμβάσεων ορισμένου χρόνου.
 Έτσι, οι εγγεγραμμένοι άνεργοι στα μητρώα του ΟΑΕΔ έφθασαν τα 693.417 άτομα τον Οκτώβριο. Από αυτά 287.026 είναι άνδρες (ποσοστό 41,39%) και 406.391 είναι γυναίκες (ποσοστό 58,61%). Ο αριθμός αυτός παρουσιάζει μείωση κατά -0,26% σε σχέση με τον προηγούμενο μήνα.
 Στην ηλικιακή ομάδα από 30-54 ετών αναλογεί το 62,58% των εγγεγραμμένων ανέργων, στην ηλικιακή ομάδα κάτω των 30 αναλογεί το 27,98% και στην ηλικιακή ομάδα άνω των 55 ετών αναλογεί το 9,44%.
 Στο εκπαιδευτικό επίπεδο δευτεροβάθμιας εκπαίδευσης αναλογεί το 46,69% των εγγεγραμμένων ανέργων, στο εκπαιδευτικό επίπεδο υποχρεωτικής εκπαίδευσης (έως 3η Γυμνασίου) αναλογεί το 35,35%, στο εκπαιδευτικό επίπεδο τριτοβάθμιας εκπαίδευσης το 16,77% και στο εκπαιδευτικό επίπεδο χωρίς εκπαίδευση αναλογεί το 1,18%.
 Ο αριθμός των επιδοτούμενων ανέργων ανέρχεται σε 188.092 άτομα και εμφανίζεται μειωμένος κατά -25.243 άτομα, ποσοστό -11,83% σε σχέση με τον προηγούμενο μήνα Σεπτέμβριο. Από το σύνολο των επιδοτούμενων ανέργων, το 85,91% είναι κοινοί επιδοτούμενοι, το 4,46% είναι εκπαιδευτικοί επιδοτούμενοι, το 3,98% είναι επιδοτούμενοι σε οικοδομο-τεχνικά επαγγέλματα, το 3,10% είναι εποχικοί λοιποί επιδοτούμενοι, και το 2,07% είναι εποχικοί τουριστικών επαγγελμάτων επιδοτούμενοι.
 Οι αναγγελίες προσλήψεων ανήλθαν σε 75.633, μειωμένες κατά -9,72% σε σχέση με τον προηγούμενο μήνα (83.778) και μειωμένες κατά -17,43% σε σχέση με τον Οκτώβριο 2010 (91.594). Οι απολύσεις (καταγγελίες συμβάσεων αορίστου χρόνου) έφθασαν τις 33.606 (αυξημένες κατά 24,94% σε σχέση με τον προηγούμενο μήνα και αυξημένες κατά 7,57% σε σχέση με τον Οκτώβριο του 2010), οι λήξεις συμβάσεων ορισμένου χρόνου τις 73.681 (αυξημένες κατά 91,00% σε σχέση με τον προηγούμενο μήνα και μειωμένες κατά -5,36% σε σχέση με τον Οκτώβριο του 2010) και οι οικειοθελείς αποχωρήσεις τις 23.706 (μειωμένες κατά -20,13% σε σχέση με τον προηγούμενο μήνα και μειωμένες κατά -11,56% σε σχέση με τον Οκτώβριο του 2010).
 Το σύνολο των καταγγελιών συμβάσεων αορίστου χρόνου και των λήξεων συμβάσεων ορισμένου χρόνου ανέρχεται σε 107.287, το 68,68% του οποίου οφείλεται σε αποχωρήσεις από την αγορά εργασίας λόγω λήξεων συμβάσεων ορισμένου χρόνου. Το μέγεθος αυτό είναι αυξημένο κατά 63,86% από τον προηγούμενο μήνα Σεπτέμβριο (65.474) και μειωμένο κατά -1,65% σε σχέση με τον Οκτώβριο του 2010 (109.091).
 Από τις παραπάνω ροές της μισθωτής απασχόλησης προκύπτει μείωση της μισθωτής απασχόλησης κατά -55.360 θέσεις εργασίας, έναντι -11.375 τον Σεπτέμβριο και -44.302 τον Οκτώβριο του 2010.
 Ακολουθεί το αναλυτικό στατιστικό δελτίο του ΟΑΕΔ για την κίνηση της αγοράς εργασίας το μήνα Οκτώβριο του 2011:
 Το σύνολο των εγγεγραμμένων ανέργων για το μήνα Οκτώβριο 2011 ανήλθε σε 693.417 άτομα. Από αυτά 284.491 (41,03%) είναι εγγεγραμμένα στο μητρώο του ΟΑΕΔ για χρονικό διάστημα ίσο ή και περισσότερο των 12 μηνών, και 408.926 (58,97%) είναι εγγεγραμμένα στο μητρώο ανέργων του ΟΑΕΔ για χρονικό διάστημα μικρότερο των 12 μηνών. Στην Περιφέρεια Αττικής αναλογεί το 35,88% των ανέργων που αναζητούν εργασία από το σύνολο της χώρας και στην Περιφέρεια της Κεντρικής Μακεδονίας αναλογεί το 20,41%.
 Από το σύνολο των εγγεγραμμένων ανέργων οι 287.026 είναι άνδρες (ποσοστό 41,39%) και οι 406.391 είναι γυναίκες (ποσοστό 58,61%).
 Στην ηλικιακή ομάδα από 30-54 ετών το σύνολο των εγγεγραμμένων ανέργων ανήλθε σε 433.937 άτομα (ποσοστό 62,58%), στην ηλικιακή ομάδα κάτω των 30 σε 194.049 άτομα (ποσοστό 27,98%) και στην ηλικιακή ομάδα άνω των 55 ετών σε 65.431 άτομα (ποσοστό 9,44)%.
 Στο εκπαιδευτικό επίπεδο δευτεροβάθμιας εκπαίδευσης το σύνολο των εγγεγραμμένων ανέργων ανήλθε σε 323.789 άτομα (ποσοστό 46,69%), στο εκπαιδευτικό επίπεδο υποχρεωτικής εκπαίδευσης (έως 3η Γυμνασίου) ανήλθε σε 245.111 άτομα (ποσοστό 35,35%), στο εκπαιδευτικό επίπεδο τριτοβάθμιας εκπαίδευσης ανήλθε σε 116.308 άτομα (ποσοστό 16,77%) και στο εκπαιδευτικό επίπεδο χωρίς εκπαίδευση σε 8.209 άτομα (ποσοστό 1,18%).
 Στους Έλληνες υπηκόους το σύνολο των εγγεγραμμένων ανέργων ανήλθε σε 648.210 άτομα (ποσοστό 93,48%), στους υπηκόους τρίτων χωρών ανήλθε σε 35.653 άτομα (ποσοστό 5,14%) και στους υπηκόους της Ευρωπαϊκής Ένωσης ανήλθε σε 9.554 άτομα (ποσοστό 1,38%).
 Σε σχέση με τον προηγούμενο μήνα (Σεπτέμβριο 2011) και τον αντίστοιχο μήνα του προηγούμενου έτους (Οκτώβριο 2010) καταγράφηκαν:
 - Μείωση των εγγεγραμμένων ανέργων από τον προηγούμενο μήνα κατά -1.842 άτομα, με ποσοστιαία μεταβολή -0,26%, με τη μεγαλύτερη ποσοστιαία μείωση μεταξύ των Περιφερειών να έχει καταγραφεί στην Περιφέρεια Δυτικής Μακεδονίας (-1,87%) και αύξηση κατά 84.168 άτομα με ποσοστιαία μεταβολή 13,82% από τον Οκτώβριο του 2010.
 - Αύξηση των μακροχρόνια ανέργων σε σχέση με τον προηγούμενο μήνα κατά 8.482 άτομα, με ποσοστιαία μεταβολή 3,07%, με τη μεγαλύτερη ποσοστιαία αύξηση μεταξύ των Περιφερειών να έχει καταγραφεί στην Περιφέρεια Ιονίων Νήσων (6,12%) και αύξηση κατά 67.065 άτομα με ποσοστιαία μεταβολή 30,84% από τον Οκτώβριο του 2010.
 Το σύνολο των εγγεγραμμένων ατόμων που δήλωσαν ότι δεν αναζητούν εργασία για τον μήνα Οκτώβριο 2011 ανήλθε σε 120.025 άτομα, από τα οποία 35.105 είναι εγγεγραμμένα στο μητρώο του ΟΑΕΔ για χρονικό διάστημα ίσο ή και περισσότερο των 12 μηνών και 84.920 εγγεγραμμένα για χρονικό διάστημα μικρότερο των 12 μηνών.
 Το σύνολο των επιδοτούμενων ανέργων (αφορά τον αριθμό των δικαιούχων που πληρώθηκαν εντός του αντίστοιχου μήνα) κατά το μήνα Οκτώβριο ανέρχεται σε 188.092 άτομα. Από αυτά 161.582 (ποσοστό 85,91%) είναι κοινοί επιδοτούμενοι, 8.394 (ποσοστό 4,46%) είναι εκπαιδευτικοί επιδοτούμενοι, 7.479 (ποσοστό 3,98%) είναι οικοδόμοι επιδοτούμενοι, 5.834 (ποσοστό 3,10%) είναι εποχικοί λοιποί επιδοτούμενοι (αγροτικά), 3.887 (ποσοστό 2,07%) είναι εποχικοί τουριστικών επαγγελμάτων και 916 (ποσοστό 0,49%) είναι λοιποί επιδοτούμενοι. Το σύνολο του αριθμού των δικαιούχων που πληρώθηκαν και στο τέλος του μήνα συνεχίζουν να έχουν δικαίωμα επιδότησης ανέρχεται σε 151.716 άτομα.
 - Μείωση του συνόλου των επιδοτούμενων ανέργων (κοινοί και λοιπές κατηγορίες επιδοτούμενοι και εποχικοί επιδοτούμενοι τουριστικών επαγγελμάτων) από τον προηγούμενο μήνα κατά -25.243 άτομα και αύξηση κατά 4.931 άτομα από τον Οκτώβριο του 2010.
 - Μείωση των κοινών και λοιπών κατηγοριών επιδοτούμενων ανέργων από τον προηγούμενο μήνα κατά -26.238 άτομα και αύξηση κατά 4.992 άτομα από τον Οκτώβριο του 2010.
 - Αύξηση των εποχικών τουριστικών επαγγελμάτων επιδοτούμενων ανέργων από τον προηγούμενο μήνα κατά 995 άτομα και μείωση κατά -61 άτομα από τον Οκτώβριο του 2010.
 - Μείωση του αριθμού των δικαιούχων που πληρώθηκαν και στο τέλος του μήνα συνεχίζουν να έχουν δικαίωμα επιδότησης από τον προηγούμενο μήνα κατά -18.370 άτομα και αύξηση κατά 8.374 άτομα από τον Οκτώβριο του 2010.
 Οι αναγγελίες πρόσληψης στο σύνολο της χώρας για το μήνα Οκτώβριο ανέρχονται σε 75.633, μειωμένες κατά -9,72% από τον προηγούμενο μήνα Σεπτέμβριο (83.778) και μειωμένες κατά -17,43% σχετικά με τον Οκτώβριο του 2010 (91.594).
 Οι καταγγελίες σύμβασης αορίστου χρόνου στο σύνολο της χώρας για τον μήνα Οκτώβριο ανέρχονται σε 33.606, καταγράφοντας μια αύξηση από τον προηγούμενο μήνα κατά 6.708 άτομα.
 Οι λήξεις συμβάσεων ορισμένου χρόνου στο σύνολο της χώρας για τον μήνα Οκτώβριο ανέρχονται σε 73.681, καταγράφοντας μια αύξηση από τον προηγούμενο μήνα κατά 35.105 άτομα.
 Οι οικειοθελείς αποχωρήσεις στο σύνολο της χώρας για το μήνα Οκτώβριο ανέρχονται σε 23.706 μειωμένες κατά -11,56% σε σχέση με τον Οκτώβριο του 2010 (26.805) και μειωμένες κατά -20,13% σε σχέση με τον προηγούμενο μήνα του τρέχοντος έτους (29.679).
 Οι καθαρές ροές της μισθωτής απασχόλησης στον ιδιωτικό τομέα -δηλαδή, οι προσλήψεις μείον τις καταγγελίες και τις λήξεις συμβάσεων μείον τις οικειοθελείς αποχωρήσεις- ανέρχονται σε -55.360 έναντι -11.375 τον προηγούμενο μήνα Σεπτέμβριο και -44.302 τον Οκτώβριο του 2010.
 ΠΗΓΗ: Κέρδος
 Απόδειξη της λεηλασίας. Αγόρασαν τα ίδια φάρμακα με έκπτωση τιμής 93,8%
 Μίζες και υπερτιμολογήσεις εκατομμυρίων ευρώ στο χώρο των φαρμάκων αποκάλυψε η χθεσινή ηλεκτρονική δημοπρασία για την προμήθεια 2 δραστικών ουσιών που «έκλεισε» με μείωση της σχετικής δαπάνης κατά 93,8%! Ειδικότερα, από 9.937.480,79 ευρώ που ήταν η προϋπολογισθείσα δαπάνη -με βάση τις υφιστάμενες τιμές του Δελτίου Τιμών Φαρμάκων- η τελική δαπάνη κατέληξε σε 616.505,00 ευρώ. Αυτό σημαίνει ότι τα νοσοκομεία του ΕΣΥ, αγόρασαν την ίδια ποσότητα φαρμάκων, της ίδιας δραστικής ουσίας, με έκπτωση 9.320.097,79 ευρώ, καταδεικνύοντας έτσι τις... υπόγειες διαδρομές που ακολουθούσαν μέχρι πρόσφατα οι προμήθειες.
 Για εκκωφαντικό αποτέλεσμα έκανε λόγο χθες το πρωί ο υπουργός Υγείας Ανδρέας Λοβέρδος και ενώ ήταν σε εξέλιξη η διαδικασία. Όπως δήλωσε, «μόλις ολοκληρώθηκε η πρώτη δημοπρασία του Νοεμβρίου για τα φάρμακα των νοσοκομείων, που επαναλαμβάνω είναι δραστική ουσία, δεν είναι συσκευασμένα φάρμακα, είναι δραστική ουσία χωρίς εμπορική ονομασία». Σύμφωνα με τον υπουργό, «η πρώτη ηλεκτρονική δημοπρασία του Νοεμβρίου για το αντιβιοτικό, σιπροφλοξαξίνη, για τις ανάγκες όλων των νοσοκομείων της χώρας με προϋπολογισθείσα δαπάνη 5.200.000 ευρώ, κατέληξε σε 420.000 ευρώ. Δηλαδή υπήρξε μέσα από την ηλεκτρονική δημοπρασία μείωση της τάξης του 92%».
 Ο κ. Λοβέρδος εξέφρασε την υπερηφάνειά του λέγοντας ότι «ο αγώνας μας έχει αποτέλεσμα, που αφορά τον Έλληνα φορολογούμενο, τον Έλληνα πολίτη». Σύμφωνα με τον υπουργό, στην προκείμενη περίπτωση η δραστική ουσία είναι γενόσημο για να προσθέσει ότι έτσι «επιτυγχάνεται και ο άλλος μας στόχος, που είναι στόχος πανευρωπαϊκός -δεν είναι μόνο ελληνικός- της προώθησης των γενοσήμων». Παράλληλα, ανέφερε πως πρόκειται για ελληνική εταιρεία απαντώντας σε σχετικές αιτιάσεις που υποστήριζαν ότι από τη διαδικασία θα επωφεληθούν ξένες εταιρείες. «Ήρθε η σημερινή μέρα να αποδείξει ότι δεν είχαν δίκιο», σημείωσε χαρακτηριστικά.
 Πιο συγκεκριμένα, χθες διενεργήθηκε από την Επιτροπή Προμηθειών Υγείας, η δεύτερη Ηλεκτρονική Δημοπρασία (e-Αuction) η οποία αφορούσε την προμήθεια 2 δραστικών ουσιών με 3 κατηγορίες. Ο ηλεκτρονικός διαγωνισμός διενεργήθηκε στις 19 Οκτωβρίου του 2011, με τη συμμετοχή 26 ελληνικών και πολυεθνικών εταιρειών.
 Σύμφωνα με το υπουργείο Υγείας, το ποσοστό μείωσης μεταξύ της νοσοκομειακής τιμής του τελευταίου δελτίου τιμών και της τιμής του αποτελέσματος του διαγωνισμού ανά κατηγορία είναι:
 CIPROFLOXACIN 400MG/200ML INJ SOL από 24,60 ευρώ σε 1,35 ευρώ, δηλαδή μείωση 94.50%.
 CIPROFLOXACIN 200MG/100ML INJ SOL από 12,94 ευρώ σε 1,20 ευρώ, δηλαδή μείωση 90,72%.
 OMEPRAZOL CAPS 20 MG από 0,48 ευρώ σε 0,029 ευρώ, δηλαδή μείωση 93,88%.
 Και ενώ οι διαγωνισμοί για την προμήθεια φαρμάκων στο ΕΣΥ ολοκληρώνονται, άγνωστο παραμένει ποιοι... φαρμακοποιοί θα διαχειρίζονται τα φάρμακα στα νοσοκομεία. Από τις 480 οργανικές θέσεις υπηρετούν μόλις 240 φαρμακοποιοί ενώ ορατός είναι πλέον ο κίνδυνος να κλείσουν στην κυριολεξία πολλά φαρμακεία δημόσιων νοσοκομείων.
 Σύμφωνα με επιστολή της Πανελλήνιας Ένωσης Φαρμακοποιών Δημόσιων Νοσοκομείων (ΠΕΦΝΙ) προς τον υπουργό Υγείας Ανδρέα Λοβέρδο, ο νόμος «Ρέππα», «καταργεί ειδικό κλάδο όπως είναι αυτός των Νοσοκομειακών Φαρμακοποιών του ΕΣΥ που έχει νομοθετηθεί και εφαρμόζεται, με βαθμολόγιο όμοιο με των Γιατρών του ΕΣΥ, δηλαδή δ/ντές, επιμελητές Α', Επιμελητές Β' και Επιμελητές Γ'». Επιπρόσθετα, αναφέρει η ΠΕΦΝΙ, ο νόμος «καταργεί τις κενές οργανικές θέσεις, όταν είναι γνωστό σε όλη τη διοίκηση και ιεραρχία του υπουργείου Υγείας, ότι θα μείνουν 20 νοσοκομεία χωρίς καμία οργανική θέση φαρμακοποιού (δηλαδή θα κλείσουν τα φαρμακεία)». Ενδεικτικά η Ένωση αναφέρει τα νοσοκομεία Δράμας, Βέροιας, Σπάρτης, Τρίπολης, Άρτας, Τρικάλων, Καρπενησίου, Ρόδου, Σάμου, Ικαρίας, Νάουσας, Λευκάδας, Αμαλιάδας, κ.λπ. Σύμφωνα με την ΠΕΦΝΙ, μεγάλα νοσοκομεία της Αθήνας θα μείνουν με έναν μόνο φαρμακοποιό. Πανεπιστημιακά νοσοκομεία θα μείνουν με 1-2 φαρμακοποιούς.
 Αναβαθμίζεται τεχνολογικά το TAXIS
 Στην τεχνολογική αναβάθμιση του TAXIS, προκειμένου να φέρει σε πέρας το έργο των διασταυρώσεων εισοδημάτων και περιουσιακών στοιχείων για την καταπολέμηση της φοροδιαφυγής, καθώς και για να υποστηρίξει νέες φορολογικές υπηρεσίες εξυπηρέτησης των φορολογούμενων, προχωρεί το υπουργείο Οικονομικών.
 "Η υπογραφή της σχετικής σύμβασης, μετά από διαδικασίες που κράτησαν εννέα έτη, αποτελεί ένα σημαντικό βήμα στον εκσυγχρονισμό των πληροφοριακών συστημάτων", αναφέρει σε ανακοίνωσή του το υπουργείο .
 Η νέα υπολογιστική υποδομή αναμένεται ότι θα αναβαθμίσει σημαντικά την επιχειρησιακή ικανότητα των υπαρχόντων πληροφοριακών συστημάτων του υπουργείου, όπως το TAXISnet, το ICISnet και το ΕLENXIS, ενώ από το τέλος του 2012 θα αποτελέσει τη βάση λειτουργίας του νέου TAXIS.
 Παράλληλα, προγραμματίζεται να φιλοξενήσει νέα πληροφοριακά συστήματα, όπως τη διαχείριση της δημόσιας περιουσίας, τον έλεγχο του "πόθεν έσχες", τις διαδραστικές υπηρεσίες εξυπηρέτησης πολιτών, και το ολοκληρωμένο περιουσιολόγιο.
 Πρόστιμο 100 ευρώ σε όσους δεν ζητούν αποδείξεις
 Με τις αλλαγές στις ποινές της εφορίας που αφορούν παραβάσεις από τις επιχειρήσεις αλλά και τους απλούς πολίτες, την αλλαγή του τρόπου συμβιβασμού και το κλείσιμο υποθέσεων προστίμων που εκκρεμούν στα δικαστήρια θα κατατεθεί το επόμενο διάστημα το πρώτο μέρος του πολυδιαφημισμένου φορολογικού νομοσχεδίου. Αυτό αποφασίστηκε χθες κατά τη διάρκεια ευρείας σύσκεψης στο υπουργείο Οικονομικών για το υπό κατάρτιση φορολογικό νομοσχέδιο.
 Η σύσκεψη πραγματοποιήθηκε υπό τον αρμόδιο υπουργό κ. Ευ. Βενιζέλο με τη συμμετοχή του αναπληρωτή υπουργού Οικονομικών κ. Π. Οικονόμου, του νέου υφυπουργού κ. Ι. Μουρμούρα, του γενικού γραμματέα φορολογικών και τελωνειακών θεμάτων κ. Ι. Καπελέρη και του επικεφαλής του ΣΔΟΕ κ. Ι. Διώτη.
 Με το ίδιο νομοσχέδιο θα καταργηθεί ο Κώδικας Βιβλίων και Στοιχείων και θα αντικατασταθεί από τους Κανόνες Απεικόνισης Συναλλαγών ενώ εξετάζεται να περιληφθεί και ο νέος τρόπος υπολογισμού του πόθεν έσχες και του ποσού των αποδείξεων που πρέπει να εμφανίζουν στις φορολογικές δηλώσεις τους οι φορολογούμενοι ή τις καταθέσεις τους όπως αποκάλυψε «Το Βήμα» της περασμένης Κυριακής.
 Σε ό,τι αφορά τα υπόλοιπα μέτρα του φορολογικού νομοσχεδίου αρμόδιος παράγοντας του υπουργείου Οικονομικών αναφέρει ότι θα κατατεθούν στη Βουλή στα τέλη του πρώτου τριμήνου του 2012 και θα προβλέπεται η διεύρυνση της φορολογικής βάσης ώστε να υπάρχει το περιθώριο για μειώσεις «συγκεκριμένων φορολογικών συντελεστών». Μεταξύ άλλων, προωθούνται νέα αντικειμενικά κριτήρια για τους ελεύθερους επαγγελματίες, κατάργηση -των περισσότερων- φοροαπαλλαγών, καθολικό «πόθεν έσχες» και νέα -αυστηρότερα- τεκμήρια.
 Στο νομοσχέδιο που θα κατατεθεί άμεσα στη Βουλή προβλέπεται ανατροπή στον τρόπο συμβιβασμού και πληρωμής των προστίμων. Με βάση αυτά που ισχύουν σήμερα αν για παράδειγμα επιβληθεί σε κάποιον πρόστιμο για φορολογικές παραβάσεις 10.000 ευρώ μπορεί να συμβιβαστεί στο ποσό των 3.300 ευρώ και να πληρώσει το τελικό αυτό πρόστιμο σε δόσεις. Με το νέο σύστημα, το ίδιο πρόστιμο μειώνεται κατά 60% στην εφάπαξ πληρωμή και 40% αν καταβληθεί σε δόσεις, αλλά το νέο στοιχείο είναι, ότι αν δεν πληρώσει κάποιος το τελικό ποσό χάνει την έκπτωση και βεβαιώνεται στην ουσία όλο το ποσό του προστίμου δηλαδή το 100%.
 Να σημειωθεί ότι παλαιότερα ήταν σύνηθες το φαινόμενο κάποιος να συμβιβαστεί, να μειωθεί το πρόστιμό του στο 1/3 και μετά ποτέ να μην πληρώσει την οφειλή. Αυτό σταματάει με το νέο σύστημα προκειμένου να αναγκάσει τους παραβάτες να πληρώνουν τα πρόστιμα. Ετσι, τουλάχιστον ελπίζει ότι θα συμβεί το υπουργείο Οικονομικών.
 Ωστόσο, νέο στοιχείο στο σύστημα επιβολής προστίμων είναι ότι θα ισχύσει σύστημα επιβράβευσης, αλλά απ' αυτό θα επωφελούνται μόνο όσοι εξοφλήσουν στο σύνολό του και στις προβλεπόμενες δόσεις τις ποινές που τους έχει επιβάλει η εφορία. Συγκεκριμένα, αν κάποιος έχει πρόστιμα 10.000 ευρώ και το πληρώσει εφάπαξ θα έχει αρχικά την έκπτωση του 60% δηλαδή θα κληθεί να πληρώσει 4.000 ευρώ με το συμβιβασμό και στη συνέχεια θα έχει περαιτέρω έκπτωση 30% δηλαδή 1.200 ευρώ εφόσον πλήρωσε το ποσό εντός του χρόνου που προβλέπει η νέα διάταξη. Συνολική έκπτωση 7.200 ευρώ ή σε ποσοστό 72%.
 Από την άλλη, επανέρχεται η επιβολή του προστίμου στους απλούς πολίτες που δεν ζητούν απόδειξη, η οποία θεσπίστηκε και παλαιότερα αλλά δεν εφαρμόστηκε ποτέ. Πλέον όσοι «συλλαμβάνονται» από τους υπαλλήλους του υπουργείου Οικονομικών που πραγματοποιούν ελέγχους στην αγορά να μην έχουν πάνω τους την προβλεπόμενη απόδειξη για τα προϊόντα που έχουν αγοράσει, θα τους επιβάλλεται πρόστιμο 100 ευρώ ακόμη και αν έχουν λάβει απόδειξη μικρότερης αξίας.
 Με το νέο Κανόνα Απεικόνισης Συναλλαγών, εκλογικεύεται το σύστημα επιβολής των προστίμων για εικονικά και πλαστά τιμολόγια και επιβάλλεται πλέον πρόστιμο εφόσον η συναλλαγή είναι πάνω από 5.000 ευρώ πρόστιμο ίσο με το 30% της αξίας του τιμολογίου ενώ με το σύστημα που ισχύει σήμερα επιβάλλεται πρόστιμο ίσο με το διπλάσιο της αξίας με συνέπεια να επιβάλλονται τεράστια πρόστιμα που ποτέ δεν εισπράττονταν ή εκκρεμούν στα δικαστήρια.
 Οι νέοι μισθοί στο Δημόσιο. Ολη η εγκύκλιος
 Αναλυτικές οδηγίες και παραδείγματα για το ύψος των βασικών μισθών και των επιδομάτων στο δημόσιο καθώς και τη μισθολογική εξέλιξη των υπαλλήλων που ισχύσει από την 1-11-2011 δίνει εγκύκλιος του υπουργείου Οικονομικών με βάση τις διατάξεις του νέου μισθολογίου.
 Στην εγκύκλιο καθορίζονται οι βασικοί μισθοί και τα μισθολογικά κλιμάκια ανάλογα με την κατηγορία εκπαίδευσης και τα χρόνια προϋπηρεσίας των εργαζομένων στο δημόσιο, παρέχονται διευκρινήσεις για το ύψος των επιδομάτων και προσδιορίζονται οι κατηγορίες των υπαλλήλων που εντάσσονται στο νέο μισθολόγιο. Επίσης παρέχονται διευκρινήσεις για τις κρατήσεις στα ασφαλιστικά και την υγειονομική περίθαλψη με βάση τις συντάξιμες αποδοχές.
 Παπαδήμος: Πως θα κερδίσουμε τη μάχη για παραμονή στο ευρώ
 Μεταρρυθμίσεις, επενδύσεις και στήριξη προς τους ασθενέστερους το τρίπτυχο της επιτυχίας για την Ελλάδα, δήλωσε από το βήμα της Βουλής κατά τις προγραμματικές του δηλώσεις ο Λουκάς Παπαδήμος, ο οποίος έθεσε επί τάπητος τις προτεραιότητας της νέας κυβέρνησης συνεργασίας.
 «Η απόφαση των αρχηγών των τριών κομμάτων που υποστηρίζουν την παρούσα κυβέρνηση και συμμετέχουν στη σύνθεσή της αποτελούν σημαντικό βήμα συναίνεσης και συνεννόησης για τη συμφωνία της χώρας.Έχω πλήρη συνείδηση της τιμής που μου γίνεται αλλά και της ευθύνης που επωμίζομαι. Η νέα κυβέρνηση συνεργασίας κι εγώ προσωπικά αναλαμβάνουμε την ευθύνη αυτήν την κρίσιμη στιγμή γιατί διακυβεύεται η παραμονή της χώρας στην Ευρωζώνη», δήλωσε ο κ. Παπαδήμος τονίζοντας ότι η παραμονή στην Ευρωζώνη αποτελεί μονόδρομος για τη χώρα.
 Όπως τόνισε με την παραμονή στο ευρώ εδραιώνονται οι συνθήκες για την κοινωνική ανάπτυξη. Οι νέοι, δήλωσε, πρέπει να έχουν τη δυνατότητα να δημιουργήσουν και να ευημερήσουν στον τόπο τους.
 Ο κ. Παπαδήμος έθεσε δυο βασικές προϋποθέσεις για να κερδίσουμε τη μάχη:
 η αλήθεια (για το που βρισκόμαστε και που μπορούμε να πάμε) και
 η αποκατάσταση εμπιστοσύνης του λαού προς την εφαρμοζόμενη οικονομική πολιτική και των ξένων προς εμάς
 Προϋπόθεση για να μας εμπιστευτούν οι ξένοι, τόνισε είναι να εμπιστευθούμε εμείς τις δικές μας δυνάμεις.
 Σύμφωνα με τον κ. Παπαδήμο, η δημοσιονομική κρίσης έχει εξελιχθεί σε χρηματοπιστωτική κρίση, σε κρίση εμπιστοσύνης του ελληνικού λαού και των ξένων προς εμάς.
 Κι όλα αυτά παρά τη μεγάλη πρόοδο που έχει σημειωθεί στα δημοσιονομικά και τη βελτίωση της ανταγωνιστικότητας της χώρας, όπως χαρακτηριστικά τόνισε.
 Το δημόσιο χρέος, είπε, αυξάνεται, διότι το έλλειμμα της γενικής κυβέρνησης δεν έχει μειωθεί επαρκώς. Δεν έχουν δημιουργηθεί πρωτογενή πλεονάσματα που θα επέτρεπαν τη μείωση του χρέους. Το αποτέλεσμα είναι η μεγάλη αύξηση της ανεργίας και πρόσθετες δυσχέρειες στην επίτευξη των δημοσιονομικών στόχων.
 «Η κοινωνική συνοχή δοκιμάζεται. Οι Έλληνες πολίτες δυσανασχετούν και αγανακτούν, διότι παρά τις θυσίες τους η προοπτική αντιμετώπισης της κρίσης διαγράφεται αβέβαιη», δήλωσε ο κ. Παπαδήμος προσθέτοντας ότι η αύξηση του χρέους, οι αποκλίσεις από τους δημοσιονομικούς στόχους, οι καθυστερήσεις στις μεταρρυθμίσεις έχουν αποκλείσει τη χώρα από τη διεθνή χρηματοδότηση.
 Σύμφωνα με τον νέοπρωθυπουργό, το κύριο έργο αυτής της κυβέρνησης είναι η υλοποίηση των αποφάσεων της 26ης Οκτωβρίου καθώς και η εφαρμογή της οικονομικής πολιτικής που συνδέεται με αυτές τις αποφάσεις.
 Η κυβέρνηση, είπε, καλείται να εγγυηθεί την τήρηση των όσων έχει συμφωνήσει η χώρα, διευκρινίζοντας ότι το υπουργείο Οικονομικών θα χειριστεί το σύνολο των κρίσιμων δράσεων σε αυτήν την κατεύθυνση.
 «Εφόσον οι αποφάσεις αυτές υλοποιηθούν και εφαρμοστεί αποτελεσματικά η οικονομική πολιτική που απορρέει από αυτές η Ελλάδα μπορεί να ατενίζει με μεγαλύτερη αισιοδοξία το μέλλον», δήλωσε ο κ. Παπαδήμος.
 Σύμφωνα με τον ίδιο, ρόλο- «κλειδί» θα παίξει η αποτελεσματική υλοποίηση του PSI ώστε η μείωση των στόχων να οδηγήσει σε ακόμα μεγαλύτερη μείωση του ελλείμματος.
 Στη συνέχεια, ο κ. Παπαδήμος παρέθεσε τις προτεραιότητες της νέας κυβέρνησης:
 Πρώτη προτεραιότητα, η άμεση εκπλήρωση των προϋποθέσεων που οδηγούν στην εκταμίευση της 6ης δόσης του αρχικού δανείου. Αυτή πρέπει να γίνει το αργότερο μέχρι τις 15 Δεκεμβρίου, για την οποία, όπως τόνισε απομένει η επιβεβαίωση των δεσμεύσεων, οι οποίες επέτρεψαν την απόφαση της 26ης Οκτωβρίου.
 Δεύτερη προτεραιότητα, η ολοκλήρωση των διαπραγματεύσεων με την τρόικα για την 5η αναθεώρηση του αρχικού προγράμματος. Σε αυτό το πλαίσιο, προτάσσεται η σύνταξη του προϋπολογισμού του 2012 εντός του προβλεπόμενου από το σύνταγμα χρονικού πλαισίου. Όπως τόνισε ο κ. Παπαδήμος, το σχέδιο του προϋπολογισμού του 2012 θα περιλαμβάνει μια πρώτη εκτίμηση για τις ευεργετικές επιπτώσεις του PSI.
 Ως εκ τούτου, πρέπει να διασφαλιστεί -με τη μεσολάβηση του Ευρωπαϊκού Ταμείου Χρηματοοικονομικής Σταθερότητας (EFSF) και της Ευρωπαϊκής Κεντρικής Τράπεζας (ΕΚΤ), η ρευστότητα του τραπεζικού συστήματος κατά την περίοδο εφαρμογής του νέου PSI.
 Άμεση προτεραιότητα, είπε ο κ. Παπαδήμος είναι η ψήφιση νομοσχεδίου που να ρυθμίζει θέματα εγγυήσεων του δημοσίου προς τις τράπεζες.
 Παράλληλα, ο νέος πρωθυπουργός τόνισε ότι η κυβέρνηση συνεργασίας θα επιδιώξει την προώθηση μεταρρυθμίσεων για την ενίσχυση της ανταγωνιστικότητας της χώρας.
 Παρέθεσε μάλιστα τους τομείς στους οποίους θα επιδιωχθούν άμεσες αλλαγές:
 Νέο μισθολόγιο, βαθμολόγιο
 Εργασιακή εφεδρεία,
 Αλλαγές στην αγορά εργασίας (ενίσχυση ενεργητικών πολιτικών απασχόλησης, διασφάλιση βιωσιμότητας ασφαλιστικών ταμείων, στήριξη των ασθενέστερων κοινωνικών στρωμάτων)
 Βελτιώσεις στο δικαστικό σύστημα
 Ενίσχυση ανταγωνισμού
 Ο κ. Παπαδήμος έκανε ιδιαίτερη μνεία στην προώθηση νέας μείωσης των τιμών των φαρμάκων, μείωσης κερδών των φαρμακοποιών, μείωσης κόστους προμηθειών των νοσοκομείων.
 Επιπλέον, επισήμανε ότι προωθείται ψήφιση νέου νόμου για την απλοποίηση του εξαγωγικού εμπορίου καθώς και fast track επενδυτικά σχέδια συνολικού ύψους 5,5 δισ. ευρώ
 Όσον αφορά στις ιδιωτικοποιήσεις το ο κ. Παπαδήμος τόνισε ότι το πρόγραμμα συνεχίζεται κανονικά. Το ζητούμενο είναι να υπάρξει επενδυτικό ενδιαφέρον.
 Παράλληλα, δήλωσε πως προωθούνται σχέδια αξιοποίησης ενεργειακού δυναμικού της χώρας. Προωθείται, επίσης, το σχέδιο αξιοποίησης ηλιακής ενέργειας με στόχο την εξαγωγή της στη Β. Ευρώπη.
 «Άμεσο μέλημά μας είναι ο δραστικός περιορισμός της σπατάλης και η κατάργηση περιττών φορέων, η αποτελεσματικότερη λειτουργία της δημόσιας διοίκησης», δήλωσε ο κ. Παπαδήμος.
 Τόνισε, πως καταρτίζεται σχέδιο νόμου για την αναμόρφωση του ελληνικού διοικητικού συστήματος προς ένα επιτελικό κράτος.
 «Θα γίνουν επίσης παρεμβάσεις σε ολόκληρο το φάσμα της διοικητικής, πολιτικής και ποινικής δικαιοσύνης ώστε επιτέλους να αποδίδεται δικαιοσύνη σε εύλογο χρόνο», δήλωσε.
 Δυο ακόμα σημαντικές διαρθρωτικές αλλαγές, σύμφωνα με τον κ. Παπανδρέου είναι:
 Η βελτίωση της λειτουργίας του εκπαιδευτικού συστήματος. Προωθείται η αναδιάρθρωση και ο εξορθολογισμός των εκατοντάδων περιφερειακών δομών της πρωτοβάθμιας και δευτεροβάθμιας εκπαίδευσης.
 Στον τομέα της φορολογικής πολιτικής και δημοσιονομικής διοίκησης στόχος είναι η άμεση εισαγωγή των νέων δομών που έχουν αποφασιστεί ώστε να αντιμετωπιστεί αποτελεσματικά η φοροδιαφυγή.
 Η περίοδος κατά την οποία η παρούσα κυβέρνηση θα έχει τη διαχείριση των δημοσίων πραγμάτων, δήλωσε ο κ. Παπαδήμος, «ευελπιστώ ότι δεν θα αποτελέσει παρένθεση αλλά γέφυρα που θα διευκολύνει το πέρασμα της χώρας σε συνθήκες σταθερότητας».
 Ενυπόγραφη δέσμευση
 Ο κ. Παπαδήμος έκανε σχόλιο και για το ζήτημα του αιτήματος του Eurogroup για ενυπόγραφη δέσμευση των αρχηγών των δυο μεγάλων κομμάτων για την τήρηση της συμφωνίας της 26ης Οκτωβρίου.
 Το αίτημα δέσμευσης δεν πρέπει να ερμηνευτεί ως απαίτηση απρόσωπων οργανισμών, δήλωσε με νόημα ο κ. Παπαδήμος. «Εκφράζει το αίτημα και την προσδοκία των λαών και των φορολογούμενων πολιτών των κρατών που έμμεσα ή άμεσα μας στηρίζουν. Διότι αυτοί οι λαοί αναλαμβάνουν τους κινδύνους και τις υποχρεώσεις που θα προκύψουν αν δεν επιτευχθούν οι δημοσιονομικοί στόχοι της Ελλάδας. Συνεπώς, αποτελεί υποχρέωση προς τους άλλους λαούς έναντι της αλληλεγγύης που μας δείχνουν».
 Σε δύο φάσεις το φορολογικό νομοσχέδιο – Το Μάρτιο τα «δύσκολα» μέτρα
 Σε δύο φάσεις σχεδιάζει η κυβέρνηση να προωθήσει τις αλλαγές στη φορολογία, σύμφωνα με ασφαλείς πηγές. Σε πρώτη φάση και εντός των αμέσως επόμενων εβδομάδων το υπουργείο Οικονομικών αναμένεται να καταθέσει στη Βουλή νομοσχέδιο για την απλοποίηση του Κώδικα Βιβλίων και Στοιχείων, ενώ σε δεύτερη φάση και μέχρι τον Μάρτιο, θα ολοκληρωθούν οι αλλαγές στο φορολογικό καθεστώς.
 Οι αλλαγές στο φορολογικό καθεστώς θα ολοκληρωθούν με τη θέσπιση των αντικειμενικών κριτηρίων φορολόγησης των επαγγελματιών, την απλοποίηση της φορολογίας ακινήτων, την επανεξέταση των φοροαπαλλαγών και ενδεχομένως και τη μείωση των συντελεστών του ΦΠΑ, υπό την προϋπόθεση ότι συνολικά οι αλλαγές αυτές δεν θα οδηγούν σε απώλεια φορολογικών εσόδων.
 Οι τροποποιήσεις στη φορολογία συζητήθηκαν σήμερα σε σύσκεψη του υπουργού Οικονομικών Ευάγγελου Βενιζέλου με τους αρμόδιους υφυπουργούς και τα υπηρεσιακά στελέχη της κυβέρνησης. Παράλληλα, σε άλλη σύσκεψη συζητήθηκε η πορεία εκτέλεσης του κρατικού προϋπολογισμού του 2011. Για να εκπληρωθεί ο στόχος που έχει τεθεί για το έλλειμμα φέτος, θα πρέπει μέσα στο επόμενο δίμηνο να εισπραχθούν έσοδα ύψους 12 δισ. ευρώ ώστε να καλυφθεί η υστέρηση που παρουσιάζουν σήμερα σε σχέση με τους στόχους που έχουν τεθεί.
 Αυτός είναι και ο λόγος που έχει ήδη δοθεί εντολή στο ΣΔΟΕ να εντείνει τις πιέσεις προς τους οφειλέτες ληξιπρόθεσμων χρεών προς το δημόσιο να τακτοποιήσουν τις οφειλές τους. Σε διαφορετική περίπτωση θα προχωρά στην ενεργοποίηση της διαδικασίας του αυτόφωρου. Ανώτατοι παράγοντες του ΣΔΟΕ αναφέρουν χαρακτηριστικά ότι τις επόμενες ημέρες πρόκειται να δοθούν στη δημοσιότητα λίστες με τα ονόματα οφειλετών του δημοσίου οι οποίοι χρωστούν πάνω από 150.000 ευρώ ο καθένας (ληξιπρόθεσμες οφειλές) και αμέσως μετά θα ενεργοποιηθούν τα μέτρα που προβλέπει η φορολογική νομοθεσία μεταξύ των οποίων και το αυτόφωρο.
 Άλλωστε, με σημερινή ανακοίνωσή του το υπουργείο Οικονομικών προειδοποίησε τους μεγαλοοφειλέτες να φροντίσουν άμεσα και μέχρι την Πέμπτη 24 Νοεμβρίου να τακτοποιήσουν τις οφειλές τους για να μην συμπεριληφθούν στις λίστες και να αποφύγουν έτσι την ενεργοποίηση των μέτρων που προβλέπει η νομοθεσία.
 Εγκύκλιος Ι.Κ.Α. Αρ. 83/14.11.2011
 Περί της υποχρέωσης των εργοδοτών για υποβολή δηλώσεων οικειοθελούς αποχώρησης μισθωτών τους
 Αθήνα 14/11/2011
 Αριθμ. Πρωτ. Ε40/713
 Αριθ. τηλεφώνου : 210 52 15 245 - 247
 ΕΓΚΥΚΛΙΟΣ ΑΡ. : 83
 ΘΕΜΑ : «Περί της υποχρέωσης των εργοδοτών για υποβολή δηλώσεων οικειοθελούς αποχώρησης μισθωτών τους»
 ΣΧΕΤ. : Εγκ. 38/1998 (κεφ. 4) & εγκύκλιο 4/02 (σελ. 25).
 Σας κοινοποιούμε τις διατάξεις του άρθρου 65 του Ν.3996/2011 (ΦΕΚ 170/τ.Α ́/5-8-2011) «Αναμόρφωση του Σώματος Επιθεωρητών Εργασίας, ρυθμίσεις θεμάτων Κοινωνικής Ασφάλισης και άλλες διατάξεις», που αφορούν την υποχρέωση των εργοδοτών, σε περιπτώσεις οικειοθελούς αποχώρησης μισθωτών τους να υποβάλλουν, εντός οκταήμερης προθεσμίας, σχετική δήλωση στις αρμόδιες υπηρεσίες του Ο.Α.Ε.Δ. και θέτουμε υπόψη σας τα εξής :
 ΠΡΟΪΣΧΥΟΝ ΚΑΘΕΣΤΩΣ (έως 4/8/2011)
 Σύμφωνα με τις διατάξεις της δ ́ περίπτωσης της παρ. 1 του άρθρου 6 του Ν.2972/2001 (ΦΕΚ 291 Α ́) όταν ο εργοδότης δεν είχε αναγγείλει στον Ο.Α.Ε.Δ. την καθ ́ οιονδήποτε λόγο αποχώρηση μισθωτού του, εντός της προθεσμίας των οκτώ ημερών ή η αποχώρηση του μισθωτού δεν αποδεικνυόταν από κανένα επίσημο έγγραφο στοιχείο, τα όργανα του Ι.Κ.Α. – Ε.Τ.Α.Μ. προέβαιναν σε ασφαλιστική του τακτοποίηση για περίοδο ενός εξαμήνου από την αποχώρησή του ή σε περίπτωση που ο έλεγχος είχε διενεργηθεί πριν την πάροδο του εξαμήνου, μέχρι την ημερομηνία του ελέγχου.
 Τα προαναφερόμενα ίσχυαν για ελέγχους που διενεργήθηκαν μέχρι και 4/8/2011.
 ΙΣΧΥΟΝ ΚΑΘΕΣΤΩΣ (από 5/8/2011)
 Οι διατάξεις του άρθρου 65 του Ν.3996/2011, που τέθηκαν σε ισχύ στις 5/8/2011, προβλέπουν ότι, εάν ο εργοδότης δεν αναγγείλει στον Ο.Α.Ε.Δ. κάθε περίπτωση αποχώρησης μισθωτού του, εντός της προθεσμίας των οκτώ ημερών και η αποχώρηση αυτή δεν αποδεικνύεται από κανένα επίσημο έγγραφο στοιχείο, τα αρμόδια όργανα του Ι.Κ.Α. – Ε.Τ.Α.Μ. του επιβάλλουν πρόστιμο.
 Τα κριτήρια επιβολής και το ύψος του προστίμου θα καθοριστούν με απόφαση του Υπουργού Εργασίας και Κοινωνικής Ασφάλισης, η οποία αναμένεται να εκδοθεί.
 Τα προαναφερόμενα ισχύουν για ελέγχους που διενεργήθηκαν από 5/8/2011 μέχρι σήμερα ή θα διενεργηθούν στο μέλλον ανεξάρτητα από τις μισθολογικές περιόδους που αφορούν.
 Οι σχετικές παραβάσεις των εργοδοτών, οι οποίες εντοπίστηκαν ή θα εντοπιστούν σε ελέγχους των αρμοδίων υπηρεσιών μας από 5/8/2011 και μετά δεν θα επισύρουν τις κυρώσεις που προέβλεπαν οι ισχύουσες μέχρι 4/8/2011 διατάξεις της δ ́ περίπτωσης της παρ. 1 του άρθρου 6 του Ν.2972/2001 (ασφάλιση του εργαζόμενου μέχρι έξι μήνες, καταλογισμός των αναλογούντων ασφαλιστικών εισφορών και πρόσθετη επιβάρυνση επ ́ αυτών με τη σύνταξη Π.Ε.Ε. και Π.Ε.Π.Ε.Ε. αντίστοιχα), αλλά τα πρόστιμα που θα ορίσει η υπό έκδοση Υπουργική Απόφαση (Υ.Α.).
 Συνεπώς, μέχρι την έκδοση της Υ.Α. και των σχετικών οδηγιών εκ μέρους μας, οι υπηρεσίες μας, όταν εντοπίζουν παραβάσεις από τους εργοδότες (ανεξάρτητα από το χρόνο που αυτές έλαβαν χώρα), ως προς την υποχρέωσή τους να υποβάλλουν εμπρόθεσμα δηλώσεις οικειοθελούς αποχώρησης των εργαζομένων τους, δεν θα τους επιβάλουν (προσωρινά) κυρώσεις. Με ευθύνη των Προϊσταμένων των υπηρεσιών εσόδων θα πρέπει να καταγράφονται αυτές οι περιπτώσεις, ώστε η επιβολή των κυρώσεων να πραγματοποιηθεί αμέσως μετά τη λήψη της σχετικής Εγκυκλίου διαταγής μας, η οποία θα ακολουθήσει τη δημοσίευση της προαναφερόμενης Υ.Α..
 Σε περιπτώσεις ελέγχων, που διενεργήθηκαν από 5/8/2011 και μετά και επιβλήθηκαν κυρώσεις με βάση τις προϊσχύουσες διατάξεις (άρθρο 6 του Ν.2972/2001), οι αντίστοιχες Πράξεις Επιβολής (Π.Ε.Ε. & Π.Ε.Π.Ε.Ε) πρέπει να ακυρωθούν οίκοθεν (χωρίς αίτηση του εργοδότη) με απόφαση Δ/ντή Υποκαταστήματος.
 Σχετικές εκκρεμείς ενστάσεις των εργοδοτών να τεθούν στο αρχείο μετά την οίκοθεν ακύρωση των προσβαλλόμενων Πράξεων Επιβολής.
 Spiegel: Η Γερμανία επεξεργάζεται σενάρια εξόδου της Ελλάδας από το ευρώ
 Η γερμανική κυβέρνηση έχει προετοιμαστεί για μια πιθανή έξοδο της Ελλάδας από το ευρώ στην περίπτωση που η νέα κυβέρνηση της χώρας αποφασίσει να μην συνεχίσει τα προγράμματα λιτότητας στα οποία έχει ήδη συμφωνήσει, σύμφωνα με το Spiegel.
 Μάλιστα, σύμφωνα με το Spiegel, ειδικοί του γερμανικού υπουργείου Οικονομικών εξετάζουν διάφορα σενάρια που βασίζονται σε διαφορετικές υποθέσεις.
 Το βασικό σενάριο βασίζεται στην εκτίμηση ότι η κατάσταση στην Ελλάδα δεν θα χειροτερεύσει πολύ. Υπό αυτό το σενάριο, η έξοδος της Ελλάδας από την νομισματική ένωση θα μπορούσε μάλιστα να συμβάλει στην ενίσχυση της ευρωζώνης μακροπρόθεσμα, μετά από μια αρχική περίοδο αναταράξεων. Το σκεπτικό είναι ότι η νομισματική ένωση θα μπορούσε να γίνει πιο σταθερή χωρίς τα πιο αδύναμα μέλη της.
 Ενα χειρότερο, προβλέπει ότι οι εξελίξεις στην ευρωζώνη θα είναι λιγότερο ευνοϊκές. Σ'αυτή την περίπτωση, η Ιταλία και η Ισπανία θα βρεθούν στο επίκεντρο του ενδιαφέροντος των παγκόσμιων χρηματοοικονομικών αγορών και το κόστος δανεισμού τους θα αυξάνονταν. Υπό αυτό το σενάριο, το EFSF θα αναγκάζονταν να χορηγήσει φρέσκο χρήμα σ' αυτές τις χώρες. Για να πετύχει όμως αυτό, το EFSF θα πρέπει να επεκταθεί το ταχύτερο δυνατό έτσι ώστε να διαθέτει δυνατότητα δανεισμού ύψους 1 τρις. ευρώ.
 Το χείριστο σενάριο προβλέπει ότι θα υπήρχε δραματική υποτίμηση του νέου νομίσματος της Ελλάδας έναντι του ευρώ. Αυτό θα είχε μεν την θετική επίπτωση του να καταστήσει τις εξαγωγές της χώρας φθηνότερες, αλλά οι αρνητικές επιπτώσεις θα υποσκέλιζαν τα όποια οφέλη. Το χρέος της χώρας θα αυξάνονταν παρά το "κούρεμα", αφού τα χρέη της Ελλάδας θα εξακολουθούσαν να είναι σε ευρώ. Η πιστοληπτική αξιολόγηση της χώρας θα υποβαθμίζονταν άμεσα για μια ακόμα φορά και οι ελληνικές εταιρείες θα το εύρισκαν εξαιρετικά δύσκολο να αποκτήσουν πρόσβαση σε λεφτά διότι οι τράπεζες της χώρας επίσης θα αποκόπτωνταν από τις διεθνείς αγορές κεφαλαίου.
 Πολλές εταιρείες θα χρεοκοπούσαν διότι και το δικό τους χρέος θα ήταν σε ευρώ, με αποτέλεσμα πολλοί ακόμα εργαζόμενοι να χάσουν τη δουλειά τους. Η εγχώρια κατανάλωση θα κατέρρεε, κάνοντας το πρόβλημα ακόμα χειρότερο. Η χώρα θα χρειαζόταν δεκαετίες για να απαλλαγεί από αυτόν τον φαύλο κύκλο, ενώ και άλλα κράτη θα μπορούσαν να μπουν στην δίνη αυτή.
 Πάντως, σύμφωνα με το Spiegel γερμανικές κυβερνητικές πηγές θεωρούν πως το πιο αρνητικό σενάριο δεν είναι πιθανό.
 Τρελές ιστορίες με επιδόματα που κοστίζουν ακριβά
 Eπιδόματα για την... απαγωγή πατρός στο εξωτερικό, για τη μετανάστευση πατρός , τη φυλάκιση πατρός, τη στράτευση πατρός αλλά και επίδομα στράτευσης άνευ... πατρός. Eίναι μερικά από τα τουλάχιστον ευρηματικά επιδόματα που περιλαμβάνονται στη λίστα που παραδόθηκε πρόσφατα στον υφυπουργό Yγείας και Πρόνοιας Mάρκο Mπόλαρη. H λίστα με τις περίεργες αυτές κατηγορίες επιδομάτων μπορεί να προκαλεί θυμηδία αλλά έχουν το δικό τους... πατρώνυμο.
 Xορηγούνται κανονικά από όλους τους φορείς, μέσω κυρίως δήμων και νομαρχιών, ως προνοιακά επιδόματα και αφήνουν άναυδο τον αρμόδιο υφυπουργό, και δεν είναι τα μοναδικά. H λίστα περιλαμβάνει περί τα 150 επιδόματα τα οποία χωρίζονται σε αρκετές υποκατηγορίες για την ίδια πάθηση ή ομάδα πολιτών.
 Eνδεικτικά αναφέρουμε την περίπτωση των επιδομάτων τυφλότητας, τα οποία περιλαμβάνουν 12 επιδόματα για τυφλούς: από την ενίσχυση τυφλών εργαζομένων και τυφλών δικηγόρων έως ενίσχυση τυφλών δικηγόρων που ασκούν δικηγορία, τυφλών που δικηγορούν, επιστημόνων, εργαζομένων φοιτητών, μη εργαζομένων φοιτητών και τυφλών έμμεσα ασφαλισμένων.
 Oυσιαστικά στη λίστα υπάρχουν επιδόματα «διά πάσαν νόσον και πάσαν... ανάγκην», τα οποία χορηγούνται στη χώρα μας και στοιχίζουν (συνολικά) στους φορολογούμενος περί τα 6 δισ. ευρώ ετησίως. Στη λίστα, μεταξύ άλλων, περιλαμβάνονται επιδόματα διαθεσιμότητας, τέσσερα επιδόματα για κωφάλαλους, δύο επιδόματα ομογενών που αφορούν σε υπερήλικες και φοιτητές, 14 επιδόματα απροστάτευτων παιδιών, με γονείς σε διάσταση ή γονείς διαζευγμένους, ενώ υπάρχουν επιδόματα για βιβλιάρια ανασφάλιστων, επίδομα ενοικίου, επίδομα συγγενών κωφαλάλων άνω των 65 ετών, συγγενείς κωφαλάλων κάτω των 18 ετών, επίδομα στεγαστικής συνδρομής ζεύγους, επίδομα στεγαστικής μεμονωμένων ατόμων και πολλά ακόμα.
 Kαι μόνο η ανάγνωση της λίστας προκάλεσε την άμεση αντίδραση του υπουργείου Yγείας, το οποίο προχωρά σε ελέγχους με στόχο τον εντοπισμό παρατυπιών στη χορήγηση προνοιακών επιδομάτων. Όπως επισήμανε ο υφυπουργός Yγείας Mάρκος Mπόλαρης έχει διαπιστωθεί ότι αρκετοί πολίτες από διάφορους νομούς της χώρας, ακόμη και εργαζόμενοι στο Δημόσιο, έπαιρναν επιδόματα που δεν δικαιούνταν ή τα λάμβαναν εις διπλούν, ενώ ήταν υγιείς. Για το λόγο αυτό, εντός Δεκεμβρίου όσοι λαμβάνουν προνοιακά επιδόματα θα κληθούν για την απογραφή τους.
 Σύμφωνα με το σχεδιασμό του υπουργείου Yγείας, οι «δικαιούχοι» θα ενημερωθούν τον επόμενο μήνα για τον τρόπο και τον τόπο απογραφής τους ώστε η σχετική λίστα να είναι έτοιμη έως τα τέλη Iανουαρίου 2012. Στόχος του υπουργείου είναι ο εξορθολογισμός του συστήματος καταβολής προνοιακών επιδομάτων, καθώς κάθε χρόνο δίνονται συνολικά 6 δισ. ευρώ σε περισσότερους από 1.200.000 δικαιούχους απ' όλους τους φορείς (από τους οποίους περισσότεροι από 200.000 είναι «χρεωμένοι» στο υπουργείο Yγείας).
 Σύμφωνα, μάλιστα, με τις πλέον μετριοπαθείς εκτιμήσεις, το 4% των προνοιακών επιδομάτων, που δίνονται στη χώρα μας, πηγαίνει σε λογαριασμούς μη δικαιούχων. Aυτό σημαίνει ότι από τα 6,2 δισεκατομμύρια που δίνονται κάθε χρόνο για προνοιακά επιδόματα στην Eλλάδα, τουλάχιστον τα 250 εκατομμύρια ευρώ καταβάλλονται παράνομα. H απογραφή θα γίνει είτε μέσω KEΠ είτε μέσω τραπεζικού συστήματος, καθώς υπάρχει και η πρόσφατη εμπειρία της απογραφής του IKA.
 Σε κάθε περίπτωση, όποιος δεν απογραφεί θα σταματήσει να λαμβάνει επίδομα, ενώ όσοι απογραφούν θα περάσουν από το «μικροσκόπιο» των ελεγκτών ώστε να διαπιστωθεί εάν είναι πράγματι δικαιούχοι.
 Όπως εξηγεί στην «HτΣ» ο υφυπουργός Yγείας και Πρόνοιας Mάρκος Mπόλαρης, με τον τρόπο αυτό θα γίνει ένα πρώτο ξεκαθάρισμα για τους πραγματικούς δικαιούχους, καθώς θεωρείται βέβαιο ότι ένα μεγάλο ποσοστό αναπήρων «μαϊμού» θα αποφύγουν να απογραφούν και να μπουν στο νέο σύστημα.
 Σύμφωνα με τον υφυπουργό, θα χρειαστεί το AΦM, ο αριθμός κοινωνικής ασφάλειας, αλλά και το δελτίο ταυτότητας, ώστε να γίνουν πολλαπλές διασυνδέσεις προκειμένου να «κοπούν» αυτόματα οι διπλοεγγεγραμμένοι και όσοι λαμβάνουν παρανόμως επίδομα δικαιούχων που δεν είναι πλέον εν ζωή.
 Oι δικαιούχοι θα πρέπει να συμπληρώσουν το έντυπο απογραφής ώστε στη συνέχεια να δημιουργηθεί σε πρώτη φάση μία τράπεζα δεδομένων και να υπάρχει σαφής εικόνα για το είδος του επιδόματος, αλλά και του φορέα που το παρέχει.
 H αλλαγή στον τρόπο χορήγησης των προνοιακών επιδομάτων θα είναι το δεύτερο βήμα μετά την πρώτη καταγραφή. Tο υπουργείο Yγείας, σε συνεργασία με το υπουργείο Eργασίας, θα συγκροτήσει μια κεντρική υπηρεσία πιστοποίησης αναπηρίας, στην οποία θα υπάγονται όλες οι επιτροπές που θα πιστοποιούν την αναπηρία των δικαιούχων.
 Mέχρι σήμερα, προνοιακά επιδόματα δίνουν τρία υπουργεία και οι εποπτευόμενοι φορείς τους, Yγείας, Eργασίας και Oικονομικών, αλλά και η Tοπική Aυτοδιοίκηση. Mάλιστα, υπολογίζεται ότι κάθε μήνα σε όλους τους φορείς Tοπικής Aυτοδιοίκησης της χώρας -κυρίως δήμους και νομαρχίες- υποβάλλονται για εξέταση 15.000 αιτήματα, εκ των οποίων εγκρίνεται περίπου το 70%.
 Στην τελική ευθεία το νέο φορολογικό
 Αγώνας δρόμου έχει ξεκινήσει στο υπουργείο Οικονομικών για τη διαμόρφωση του νέου φορολογικού νομοσχεδίου το οποίο βρίσκεται μέσα στις προτεραιότητες της νέας κυβέρνησης Παπαδήμου. Σήμερα σε ευρεία σύσκεψη του οικονομικού επιτελείου αναμένεται να εξεταστούν οι βασικές διατάξεις του νομοσχεδίου, καθώς και η πορεία των φορολογικών εσόδων. Οπως λένε στο υπουργείο Οικονομικών, τα μέτρα εισπρακτικού χαρακτήρα (ειδικό τέλος ακινήτων, μείωση αφορολογήτου ορίου) έχουν ήδη περάσει και το Εθνικό Φορολογικό Σύστημα μπορεί να πάει λίγο αργότερα στο τέλος Δεκεμβρίου ή στις αρχές του 2012. Σύμφωνα με πληροφορίες, το νομοσχέδιο για το Εθνικό Φορολογικό Σύστημα θα περιλαμβάνει ρυθμίσεις που θα πρέπει να ενεργοποιηθούν στις αρχές του 2012 με τις οποίες συμφωνούν και τα δύο μεγάλα κόμματα όπως:
 Η κατάργηση του Κώδικα Βιβλίων και Στοιχείων και το νέο ποινολόγιο της εφορίας για τις φορολογικές παραβάσεις.
 Η εφαρμογή νέου τύπου αντικειμενικών κριτηρίων για τους ελεύθερους επαγγελματίες. Ο προσδιορισμός των εισοδημάτων τους θα γίνεται με βάση πλέγμα κριτηρίων στα οποία περιλαμβάνονται ακόμα και η κινητή περιουσία όπως καταθέσεις, μετοχές, χρεόγραφα, αμοιβαία κεφάλαια και κάθε είδους επενδυτικά χαρτοφυλάκια.
 Η καθολική εφαρμογή του «πόθεν έσχες».
 Η υποχρεωτική χρήση της φοροκάρτας από την 1η Ιανουαρίου 2012.
 Σε δεύτερη φάση το υπουργείο Οικονομικών θα δρομολογήσει αλλαγές στη φορολογία των ακινήτων, στις φοροαπαλλαγές, στους φορολογικούς συντελεστές στις επιχειρήσεις και το ΦΠΑ. Σημειώνεται ότι η Κομισιόν στην τελευταία έκθεσή της συνιστά να μην προχωρήσει επί του παρόντος η μείωση των φορολογικών συντελεστών και ιδίως των έμμεσων φόρων, όπως του ΦΠΑ.
 Κρίσιμο παραμένει το θέμα της αναπροσαρμογής των αντικειμενικών αξιών των ακινήτων, καθώς η ενδεχόμενη αύξησή τους το 2012 εκτιμάται από παράγοντες της κτηματαγοράς ότι θα είναι η «ταφόπλακα» της αγοράς, ακόμα και αν γίνουν όπως σχεδιάζεται μειώσεις στους φόρους μεταβίβασης.
 Σύνθετο, αναξιόπιστο, αναποτελεσματικό, αδιαφανές και κοινωνικά άδικο χαρακτηρίζουν οι Ελληνες το υφιστάμενο φορολογικό σύστημα.
 Σύμφωνα με τα αποτελέσματα έρευνας που διεξήχθη στο πλαίσιο του 2ου Πανελλήνιου Επιστημονικού Συνεδρίου του Ινστιτούτου Οικονομικών και Φορολογικών Μελετών (ΙΟΦΟΜ):
 Εννέα στους δέκα φορολογούμενους δηλώνουν ότι το φορολογικό σύστημα στην Ελλάδα δεν είναι καθόλου απλό και καθόλου σταθερό.
 Οκτώ στους δέκα δηλώνουν ότι είναι αναξιόπιστο και δεν αποδίδει κοινωνική δικαιοσύνη.
 Το 74% των ερωτηθέντων απάντησε ότι το φορολογικό σύστημα είναι αναποτελεσματικό, το 71,4% ότι είναι αδιαφανές και το 84,4% ότι δεν ευνοεί την ανταγωνιστικότητα.
 Οκτώ στους δέκα πιστεύουν ότι το υπάρχον φορολογικό σύστημα δεν ευνοεί καθόλου την ίδρυση και ανάπτυξη μικρομεσαίων επιχειρήσεων, ενώ το 54,5% των ερωτηθέντων θεωρεί ότι ευνοεί τις πολυεθνικές εις βάρος των μικρομεσαίων επιχειρήσεων.
 Το 93,5% των ερωτηθέντων εκτιμά ότι το υφιστάμενο φορολογικό σύστημα δεν ευνοεί καθόλου την προσέλκυση αλλοδαπών επενδυτικών κεφαλαίων και το 85,7% πιστεύει ότι δεν ευνοεί καθόλου την επέκταση - ανάπτυξη των επιχειρήσεων.
 Το 96,1% των ερωτηθέντων θεωρεί τη διαφθορά ένα από τα «άλλοθι» της φοροδιαφυγής και της φοροαποφυγής, ενώ το 84,4% πιστεύει ότι ευθύνεται το πολύπλοκο φορολογικό σύστημα και το 77,9% οι υψηλοί φορολογικοί συντελεστές.
 Η πλειοψηφία των ερωτηθέντων θεωρεί ότι το υπάρχον φορολογικό σύστημα δεν διαθέτει ή διαθέτει σε ελάχιστο βαθμό τα χαρακτηριστικά εκείνα τα οποία απαιτούνται έτσι ώστε να είναι δίκαιο και αποδοτικό.
 Η συγκεκριμένη έρευνα πραγματοποιήθηκε μέσω του διαδικτύου, έδωσαν απαντήσεις στα ερωτήματα των ειδικών 770 επιχειρηματίες και οικονομολόγοι, λογιστές, φοροτεχνικοί κ.τ.λ. Τα αποτελέσματα στέλνουν μήνυμα προς την πολιτική ηγεσία του υπουργείου Οικονομικών να γίνουν ριζικές αλλαγές τώρα ενόψει και του νέου Εθνικού Φορολογικού Συστήματος.
 Δήλωσαν
 Κ. Μίχαλος*
 Χρειάζεται ενθάρρυνση της επιχειρηματικότητας
 «Θέλουμε ένα φορολογικό σύστημα που θα διευκολύνει τον επιχειρηματικό σχεδιασμό, θα προσελκύει επενδύσεις και θα ενθαρρύνει την επιχειρηματικότητα. Ενα φορολογικό σύστημα δίκαιο, ώστε να επιμερίζει σωστά τα βάρη και αποτελεσματικό, ώστε να περιορίζει τη φοροδιαφυγή και τη διαφθορά. Προς αυτή την κατεύθυνση, οφείλουμε να κινηθούμε από κοινού, πολιτεία και αγορά. Η Ελλάδα φορολογεί τις επιχειρήσεις τέσσερις φορές υψηλότερα σε σύγκριση με γειτονικές ανταγωνιστικές της χώρες και διατηρεί ένα απαρχαιωμένο και πολύπλοκο φορολογικό σύστημα».
 * Πρόεδρος ΕΒΕΑ
 Γ. Κορομηλάς*
 Να αποκατασταθούν οι χρόνιες αδικίες
 «Τα φορολογικά μέτρα που έχουν ληφθεί τον τελευταίο καιρό, εκτός του ότι μεγαλώνουν την ύφεση, πλήττουν κατά κύριο λόγο τους συνεπείς. Καιρός είναι με ένα νέο εθνικό φορολογικό σύστημα να αποκατασταθεί αυτή η αδικία, καιρός είναι να μετατεθεί το μεγαλύτερο φορολογικό βάρος σε αυτούς που όλα αυτά τα χρόνια με τη αντικοινωνική στάση τους φέρουν το μεγαλύτερο μερίδιο ευθύνης για τη σημερινή κατάσταση, καιρός είναι με ένα πραγματικά νέο εθνικό φορολογικό σύστημα να ξεκινήσει και να εδραιωθεί η ανάπτυξη».
 * Αντιπρόεδρος Ινστιτούτου Οικονομικών και Φορολογικών Μελετών)
 Γ. Μαυραγάνης*
 Δημιουργία ηλεκτρονικού περιουσιολογίου από μηδενική βάση
 «Οι φόροι πρέπει να επιβάλλονται σε όσο το δυνατόν πιο διευρυμένη φορολογική βάση με ελάχιστες και κοινωνικά επιβαλλόμενες περιπτώσεις απαλλαγών και ειδικών ρυθμίσεων, ώστε τα δημόσια έσοδα να είναι υψηλά και οι συντελεστές όσο το δυνατόν πιο χαμηλοί. Χρειάζεται να επιτευχθεί διεύρυνση της φορολογικής βάσης μέσω για παράδειγμα, της δημιουργίας ηλεκτρονικού περιουσιολογίου από μηδενική βάση θα ήταν μια πρόταση για την εφαρμογή της συγκεκριμένης αρχής», επισήμανε ο Γ. Μαυραγάνης.
 * Γενικός διευθυντής του Φορολογικού Τμήματος KPMG Ελλάδας
 Τέλος ακινήτων: Τα 8 λάθη που προκαλούν αλαλούμ
 Αλαλούμ έχει προκληθεί με το ειδικό τέλος κατοικιών και επαγγελματικής στέγης και η Πανελλήνια Ομοσπονδία Ιδιοκτητών Ακινήτων κάνει λόγο για οκτώ λάθη.
 Περιγράφει μάλιστα μία κατάσταση στην οποία οι ιδιοκτήτες ακινήτων σε μια προσπάθειά τους να βρουν λύση στα λάθη που έχουν γίνει με το ειδικό τέλος που έρχεται με τους λογαριασμούς της ΔΕΗ παραπέμπονται από τη ΔΕΗ στους δήμους και από τους δήμους στην εφορία. Η ΠΟΜΙΔΑ ζητά να θεσπιστεί μια διαδικασία όπου γρήγορα τα όποια λάθη θα διορθώνονται και θα περνούν στα μηχανογραφικά της επιχείρησης ηλεκτρισμού. Ταυτόχρονα τα ποσά που εισπράττονται κατά λάθος να επιστρέφουν αμέσως στους ιδιοκτήτες.
 Τα λάθη που έχουν καταγραφεί είναι:
 1. Πληρωμή ειδικού τέλους σε περίπτωση οφειλής από ενοικιαστή που έφυγε.
 Ενοικιαστές, οι οποίοι αποχώρησαν έχουν αφήσει απλήρωτους τους λογαριασμούς ηλεκτρικού ρεύματος. Οι ιδιοκτήτες θέλουν να πληρώσουν μόνο το τέλος αλλά όχι την οφειλή ρεύματος. Η ΔΕΗ δεν μπορεί εκ του νόμου να το πράξει αυτό και συνεπώς θα πρέπει το ποσό όλο να πάει στη ΔΟΥ και στη συνέχεια ο ιδιοκτήτης να πληρώσει εκεί μόνο το ειδικό τέλος. Η ΔΕΗ θα αναζητά τον ενοικιαστή που έχει αφήσει χρέος. Αν στο μεταξύ βρεθεί νέος ενοικιαστής τότε η ΔΕΗ δεν μπορεί να του χορηγήσει ρεύμα καθώς υπάρχει εκκρεμότητα με την οφειλή του.
 2. Λανθασμένες αντικειμενικές τιμές ζώνης.
 3. Λανθασμένοι συντελεστές παλαιότητας.
 4. Λανθασμένες χρεώσεις βάσει "πλασματικών" τετραγωνικών, που προκύπτουν από ειδικές κατά δήμο αποφάσεις των δημοτικών συμβουλίων.
 5. Διπλάσια πλασματικά τετραγωνικά στα εκτός σχεδίου κτίρια. Σύμφωνα με νομοθεσία στα εκτός σχεδίου ο ΤΑΠ υπολογίζεται για διπλάσια τετραγωνικά σε σχέση με την επιφάνεια του κτιρίου. Έτσι και το ειδικό τέλος είναι διπλάσιο. Η ΠΟΜΙΔΑ ζητά να εξαιρεθεί το ειδικό τέλος από το νόμο αυτό.
 6. Επιβολή ειδικού τέλους σε ακάλυπτους χώρους που χρεώνονται με το ΤΑΠ στο λογαριασμό της ΔΕΗ.
 7. Λανθασμένες χρεώσεις κοινόχρηστων χώρων πολυκατοικιών με ΤΑΠ, και συνεπώς και με ειδικό τέλος, ενώ ρητά απαλλάσσονται από το νόμο και από τα δύο.
 8. Κοινόχρηστοι χώροι ξενοδοχειακών καταλυμάτων. Δεν υπάρχει διαδικασία υπολογισμού και αφαίρεσης του εμβαδού των κοινόχρηστων χώρων των κτιρίων αυτών, όπως ρητά προβλέπει ο νόμος.
 Γιούνκερ: Αποκλείεται η αποβολή χώρας - μέλους από την Ευρωζώνη
 Ο επικεφαλής του Eurogroup Ζαν-Κλοντ Γιούνκερ απέκλεισε σήμερα τη δυνατότητα αποβολής οποιασδήποτε χώρας από την ευρωζώνη, λέγοντας πως μια τέτοια ενέργεια δεν είναι δυνατή βάσει των ευρωπαϊκών συνθηκών.
 «Αποκλείω την υπόθεση της αποβολής μιας χώρας από τη ζώνη του ευρώ, στην πραγματικότητα η συνθήκη δεν έχει εργαλεία που να μας επιτρέπουν να το κάνουμε», δήλωσε ο Γιούνκερ σε συνέντευξή του στο πορτογαλικό τηλεοπτικό δίκτυο TV1 που μετεδόθηκε αργά χθες Πέμπτη το βράδυ.
 Ο Γιούνκερ, ο οποίος πραγματοποιεί διήμερη επίσκεψη στην Πορτογαλία για να συζητήσει με πορτογάλους αξιωματούχους τη διάσωση της οικονομίας της χώρας, δήλωσε προς το TV1 ότι είναι σίγουρος πως η σημερινή συμμετοχή στην ευρωζώνη
 δεν θα μεταβληθεί τα επόμενα χρόνια.
 «Πιστεύω ότι σε 10 χρόνια όλες οι χώρες της ζώνης του ευρώ θα εξακολουθούν να έχουν το ευρώ», δήλωσε. «Είμαι πεπεισμένος ότι σε 10 χρόνια η ευρωζώνη θα έχει περισσότερα μέλη».
 Ο Γιούνκερ δήλωσε ακόμη πως θεωρεί ότι είναι «παράλογο» να πιστεύει κανείς ότι η Ευρώπη είναι μια περιοχή χωρισμένη ανάμεσα σ' αυτά που αποκάλεσε «έναν ενάρετο βορρά και έναν μη ενάρετο νότο».
 Ας φύγει η Ελλάδα από το ευρώ - ιδού πώς
 Οδηγούμενη σε μια όλο και χειρότερη δίνη από την ευρωζώνη και την ίδια της την κυβέρνηση, η Ελλάδα αντιμετωπίζει σήμερα δύο επιλογές, αμφότερες οδυνηρές: ή θα συνεχίσει στον ίδιο δρόμο, ή θα κηρύξει στάση πληρωμών και θα εξέλθει από την νομισματική ένωση.
 Κάθε δρόμος παρουσιάζει δυσκολίες και αβεβαιότητες, αλλά μακροπρόθεσμα δεν υπάρχει αμφιβολία πως η στάση πληρωμών, και η επιστροφή στην δραχμή, προσφέρει τις καλύτερες πιθανότητες για οικονομική ανάπτυξη και αύξηση της απασχόλησης.
 Η παραμονή στο σημερινό μονοπάτι - το οποίο, παρά την αλλαγή κυβέρνησης, παραμένει το μόνο σχέδιο που διαθέτει η Ελλάδα - σημαίνει συνέχιση της λιτότητας και της υψηλής ανεργίας για το ορατό μέλλον. Οι νέοι και όσοι διαθέτουν ιδιαίτερες επαγγελματικές δεξιότητες θα φύγουν στο εξωτερικό, αφήνοντας πίσω τους έναν γηρασμένο, λιγότερο παραγωγικό και με μεγαλύτερες ανάγκες πληθυσμό, ο οποίος θα κληθεί να αντέξει το βάρος ενός συνθλιπτικού χρέους. Στο μεταξύ, όλες οι σημαντικές οικονομικές αποφάσεις θα λαμβάνονται στο Παρίσι, το Βερολίνο και τις Βρυξέλλες.
 Αντιθέτως, μια στάση πληρωμών με πρωτοβουλία της Ελλάδας θα επέτρεπε στην Ελλάδα να επηρεάσει το πεπρωμένο της. Η διαδικασία αυτή θα κυριαρχείται από την ελληνική νομοθεσία, όχι από τις ιδιωτικές συζητήσεις μεταξύ της γερμανίδας καγκελάριου και του γάλλου προέδρου, κι έτσι θα οδηγήσει σε ένα πολύ πιο βιώσιμο φορτίο χρέους.
 Λόγω των προβλημάτων στην χρηματοδότηση των ελληνικών τραπεζών και ασφαλιστικών ταμείων, η στάση πληρωμών είναι πιθανό να οδηγήσει σε αποχώρηση από το ευρώ. Αυτό έχει ένα καλό, ότι θα δώσει στην Ελλάδα τον έλεγχο της νομισματικής της πολιτικής. Κάτι πολύ σημαντικό σήμερα, που ο τραπεζικός δανεισμός και η ρευστότητα στην Ελλάδα είναι εξαιρετικά περιορισμένα, ιδίως στον ζωτικής σημασίας κλάδο των μικρομεσαίων επιχειρήσεων. Επιπροσθέτως, καθώς η «νέα δραχμή» θα υποτιμηθεί, τουρισμός και εξαγωγές θα ενισχυθούν, ενώ οι εισαγωγές θα μειωθούν, καθιστώντας την Ελλάδα πιο ανταγωνιστική.
 Γιατί λοιπόν οι Έλληνες πολιτικοί ηγέτες είναι τόσο κολλημένοι με το ευρώ; Εν μέρει, αυτό οφείλεται στον φόβο που προκαλεί η ιδέα μιας στάσης πληρωμών και αποχώρησης από το ευρώ μετά από μια δεκαετία στην ευρωζώνη. Ενώ όμως κάτι τέτοιο δεν μπορεί να γίνει χωρίς κόστος, στην πραγματικότητα θα είναι μια σχετικά ευθεία και απλή διαδικασία, ιδίως αν οι προετοιμασίες έχουν ήδη ξεκινήσει στο παρασκήνιο.
 Για να περιοριστούν στο ελάχιστο οι μέρες που οι τράπεζες θα πρέπει να παραμείνουν κλειστές, η απόφαση για την μετάβαση στη νέα δραχμή πρέπει να ληφθεί Παρασκευή. Οι τραπεζικές καταθέσεις και το εγχώριο χρέος πρέπει να μετατραπούν αμέσως σε νέες δραχμές, με βάση την αρχική ισοτιμία του ευρώ. Μετά θα είναι δουλειά των ελληνικών δικαστηρίων να αποφασίσουν αν θα συμβεί το ίδιο και με το δημόσιο χρέος προ του 2010, αλλά δεν υπάρχει λόγος να σκεφτεί κανείς ότι θα υπάρξει διαφοροποίηση μεταξύ δημόσιου και εγχώριου χρέους.
 Τα δάνεια από την Ευρωπαϊκή Ένωση και το Διεθνές Νομισματικό Ταμείο θα παραμείνουν πιθανότατα σε ευρώ. Αυτό είναι πρόβλημα, διότι μόλις η Ελλάδα φύγει το ευρώ λογικά θα ενισχυθεί - και άρα η αξία των δανείων σε δραχμές θα αυξηθεί ανάλογα. Δεδομένου όμως ότι και τα εισοδήματα θα μειωθούν, αν η χώρα παραμείνει στην ευρωζώνη οι πραγματικοί, παραγωγικοί πόροι που θα χρειαστεί να ξοδέψει η χώρα για να εξυπηρετήσει το χρέος της δεν θα διαφέρουν και πολύ.
 Πέρα από αυτά τα άμεσα μέτρα, η μετάβαση θα χρειαστεί χρόνο. Ίσως απαιτηθούν μήνες έως ότου τυπωθούν αρκετές νέες δραχμές για να υποστηρίξουν τις εγχώριες συναλλαγές, και στο διάστημα αυτό τα ευρώ θα παραμείνουν στην κυκλοφορία. Οι τράπεζες επίσης θα χρειαστούν χρόνο για να προσαρμόσουν τις λογιστικές μεθόδους τους, τους υπολογιστές τους και τα αποθεματικά τους. Αν αφήσουμε όμως κατά μέρος μερικές λεπτομέρειες, που αφορούν αποκλειστικά το ευρώ, η διαχείριση της μετάβασης από το ένα νόμισμα στο άλλο είναι γνωστή και κατανοητή διαδικασία: η νομισματική αλλαγή που ακολούθησε την διάσπαση της Τσεχοσλοβακίας, για παράδειγμα, ολοκληρώθηκε μέσα σε μερικές εβδομάδες και κατά γενική ομολογία πήγε καλά.
 Είναι αλήθεια πως μια τέτοια κίνηση θα απέκλειε την πρόσβαση στις διεθνείς αγορές ομολόγων, αφήνοντας τον διμερή διακρατικό δανεισμό μοναδική επιλογή για την Ελλάδα. Αυτό όμως δεν είναι τόσο ανησυχητικό όσο νομίζουν μερικοί, καθώς σύντομα η Ελλάδα αναμένεται να παρουσιάσει πρωτογενές πλεόνασμα, το οποίο με τη σειρά του θα κάνει εφικτό τον εσωτερικό δανεισμό.
 Αρχικά, το ξένο συνάλλαγμα θα είναι δυσεύρετο, και ως αποτέλεσμα η εισαγωγή αναγκαίων αγαθών θα είναι δυσκολότερη. Βραχυπρόθεσμα, λοιπόν, η Ελλάδα θα πρέπει να περιορίσει τις εκροές ξένων κεφαλαίων - μια επιθετική, αλλά διόλου ασυνήθιστη πρακτική. Το ιδιωτικό, υπολογισμένο σε ευρώ εξωτερικό χρέος των τραπεζών και άλλων επιχειρήσεων θα πρέπει επίσης να υποστηριχθεί μέσω κυβερνητικών εγγυήσεων.
 Μερικά από αυτά τα βήματα ίσως μοιάζουν τρομακτικά, αλλά δεν είναι πολύ διαφορετικά από εκείνα που αντιμετώπιζε η Ελλάδα πριν την υιοθέτηση του ευρώ.
 Σε κάθε περίπτωση, οι πολιτικές που ακολουθούνται ως τώρα έχουν αποδεδειγμένα αποτύχει. Προσωπικά πιστεύω ότι η Ελλάδα πρέπει πρώτα να ζυγίσει τα υπέρ και τα κατά, και μετά να προχωρήσει στην έξοδο από την ευρωζώνη. Όσο νωρίτερα προκύψει αυτή η μετάβαση, τόσο καλύτερα θα είναι τα αποτελέσματα για όλους
 * Ο κ.Στέργιος Σκαπέρδας είναι καθηγητής οικονομικών του Πανεπιστήμιου της Καλιφόρνια (UCLA), στο Ιρβάιν
 Ολα τα μέλη της νέας κυβέρνησης
 Αναλαμβάνει δράση η νέα κυβέρνηση συνεργασίας με πρωθυπουργό τον Λουκά Παπαδήμο. Το νέο κυβερνητικό σχήμα αποτελείται από 48 (!) υπουργούς και υφυπουργούς, μεταξύ των οποίων και 6 στελέχη της Νέας Δημοκρατίας και 4 του ΛΑΟΣ.
 Η νέα κυβέρνηση έχει ως εξής:
 Αντιπρόεδροι της κυβέρνησης
 Ευάγγελος Βενιζέλος και Θεόδωρος Πάγκαλος
 Υπουργός: Ευάγγελος Βενιζέλος.
 Αναπληρωτές υπουργοί: Φίλιππος Σαχινίδης
 Υφυπουργός: Γιάννης Μουρμούρας -αρμόδιος για τα έσοδα- (ΝΔ)
 Υπουργείο Περιφεριακής Ανάπτυξης και Ανταγωνιστικότητας
 Υπουργός: Μιχάλης Χρυσοχοiδης.
 Αναπληρωτής υπουργός: Σωκράτης Ξινίδης, Θάνος Μωραΐτης
 Υφυπουργός (Ναυτιλίας): Άδωνις Γεωργιάδης (ΛΑΟΣ)
 Υπουργός: Σταύρος Δήμας (ΝΔ)
 Υφυπουργός: Δημήτριος Δόλλης
 Υφυπουργός: Δημήτρης Βαρτζόπουλος (ΝΔ), Μάρκος Μπόλαρης, Μιχάλης Τιμοσίδης
 Αναπληρωτής υπουργός: Κώστας Αρβανιτόπουλος (ΝΔ)
 Αναπληρωτής υπουργός: Γιάννης Ραγκούσης, Γιώργος Γεωργίου (ΛΑΟΣ)
 Υπουργός: Γεώργιος Κουτρουμάνης
 Υφυπουργός: Ιωάννης Κουτσούκος
 Υπουργός: Μάκης Βορίδης (ΛΑΟΣ)
 Υπουργός: Τάσος Γιαννίτσης
 Αναπλ. υπουργός: Φώφη Γεννηματά
 Υφυπουργός: Πέτρος Αλιβιζάτος (ΝΔ)
 Υφυπουργοί: Ντίνος Ρόβλιας, Παντελής Τζωρτζάκης
 Υπουργός Επικρατείας και κυβερνητικός εκπρόσωπος: Γιώργος Σταυρόπουλος
 Στοιχεία «σοκ» για το ελληνικό φορολογικό σύστημα
 Τη χειρότερη άποψη για το ελληνικό φορολογικό έχουν οι Ελληνες καθώς στη συντριπτική πλειοψηφία τους το θεωρούν σύνθετο, αναξιόπιστο, αναποτελεσματικό, αδιαφανές και κοινωνικά άδικο.
 Σύμφωνα με τα αποτελέσματα έρευνας που διεξήχθη στο πλαίσιο του 2ου Πανελλήνιου Επιστημονικού Συνεδρίου του Ινστιτούτου Οικονομικών και Φορολογικών Μελετών, εννέα στους δέκα φορολογούμενους δηλώνουν ότι το φορολογικό σύστημα στην Ελλάδα δεν είναι καθόλου και καθόλου σταθερό, ενώ 8 στους 10 δηλώνουν ότι είναι αναξιόπιστο και δεν αποδίδει κοινωνική δικαιοσύνη. Επίσης, το 74% των ερωτηθέντων απάντησε ότι το φορολογικό σύστημα είναι αναποτελεσματικό, το 71,4% ότι είναι αδιαφανές και το 84,4% ότι δεν ευνοεί την ανταγωνιστικότητα.
 Ετσι, η πλειοψηφία των ερωτηθέντων θεωρεί ότι το υπάρχον φορολογικό σύστημα δεν διαθέτει ή διαθέτει σε ελάχιστο βαθμό τα χαρακτηριστικά εκείνα τα οποία απαιτούνται έτσι ώστε να είναι δίκαιο και αποδοτικό.
 Αξιοσημείωτο είναι το γεγονός ότι στη συγκεκριμένη έρευνα έδωσαν απαντήσεις στα ερωτήματα των ειδικών 770 επιχειρηματίες και οικονομολόγοι, λογιστές, φοροτεχνικοί κτλ. από ολόκληρη την επικράτεια πριν μερικές εβδομάδες και τα αποτελέσματα στέλνουν ηχηρό μήνυμα προς την πολιτική ηγεσία του υπουργείου Οικονομικών να γίνουν αλλαγές τώρα ενόψει και του νέου Εθνικού Φορολογικού Συστήματος.
 Με βάση τα συμπεράσματα της ίδιας έρευνας, το 93,5% των ερωτηθέντων απάντησε ότι δεν μπορεί το υπάρχον φορολογικό σύστημα να προσελκύσει επενδυτικά κεφάλαια από το εξωτερικό, ενώ το 83% δηλώνει ότι το υφιστάμενο φορολογικό σύστημα δεν ευνοεί την ίδρυση νέων επιχειρήσεων ούτε την ανάπτυξη των υφιστάμενων.
 Πάντως, κατά τη διάρκεια 2ου Πανελλήνιου Επιστημονικού Συνεδρίου του Ινστιτούτου Οικονομικών έγινε μία σημαντική αποκάλυψη από τον πρόεδρο του Ινστιτούτου Οικονομικών και Φορολογικών Μελετών κ. Χρ. Γιαννόπουλος, λέγοντας ότι εδώ και ενάμιση χρόνο το υπουργείο Οικονομικών δεν έχει εκδώσει τις σχετικές αποφάσεις για να επιτραπεί ο ηλεκτρονικός έλεγχος των συναλλαγών των επιχειρήσεων το 2010 και το 2011. Αυτό σημαίνει ότι δεν μπορεί οι αρμόδιες υπηρεσίες να αποτρέψουν φαινόμενα έκδοσης και λήψης πλαστών και εικονικών τιμολογίων.
 Σύμφωνα με το άρθρο 20 του ν. 3842/2010 που ψηφίστηκε από τη Βουλή και δημοσιεύτηκε στην Εφημερίδα της Κυβερνήσεως τον Απρίλιο του 2010 προβλέπει ότι για συναλλαγές μεταξύ επιχειρήσεων-επιτηδευματιών, τα δεδομένα των φορολογικών στοιχείων που εκδίδονται πρέπει να διαβιβάζονται ηλεκτρονικά σε βάση δεδομένων της Γενική Γραμματείας Πληροφοριακών Συστημάτων του υπουργείο Οικονομικών. Για να γίνει αυτό απαιτούνται οι αποφάσεις του υπουργού Οικονομικών με τις οποίες καθορίζονται ο χρόνος και η διαδικασία σταδιακής εφαρμογής της παραπάνω διαδικασίας, με βάση την αξία της συναλλαγής ή τον κύκλο εργασιών, οι τεχνικές προδιαγραφές διαβίβασης των δεδομένων, χρόνος διαβίβασης των δεδομένων των στοιχείων, ο τρόπος, η διαδικασία, η έκταση εφαρμογής, το όριο της αξίας των στοιχείων, ο τρόπος επιβεβαίωσης και κάθε άλλη λεπτομέρεια αναγκαία για την εφαρμογή του συγκεκριμένου μέτρου. Αυτές οι αποφάσεις ακόμη δεν έχουν υπογραφεί σύμφωνα με τον κ. Γιαννόπουλο.
 Μπαράζ προσφορών από τις εισαγωγικές για βενζινο...
 Πρωτοδικείο απαγόρευσε στη ΔΕΗ τη διακοπή ηλεκτρ...
 Όργιο φοροδιαφυγής. Ένας στους δύο φορολογούμενο...
 Φορολογία επιχειρήσεων. Μειώνονται τα πρόστιμα. ...
 Πάνω από 1.000 απολύσεις την ημέρα τον Οκτώβριο ...
 Απόδειξη της λεηλασίας. Αγόρασαν τα ίδια φάρμακα...
 Αναβαθμίζεται τεχνολογικά το TAXIS Στην τεχνολογ...
 Πρόστιμο 100 ευρώ σε όσους δεν ζητούν αποδείξεις...
 Οι νέοι μισθοί στο Δημόσιο. Ολη η εγκύκλιος Αναλ...
 Παπαδήμος: Πως θα κερδίσουμε τη μάχη για παραμον...
 Σε δύο φάσεις το φορολογικό νομοσχέδιο – Το Μάρτ...
 Εγκύκλιος Ι.Κ.Α. Αρ. 83/14.11.2011 Περί της υπο...
 Spiegel: Η Γερμανία επεξεργάζεται σενάρια εξόδου...
 Τρελές ιστορίες με επιδόματα που κοστίζουν ακριβ...
 Στην τελική ευθεία το νέο φορολογικό Αγώνας δρόμ...
 Τέλος ακινήτων: Τα 8 λάθη που προκαλούν αλαλούμ ...
 Γιούνκερ: Αποκλείεται η αποβολή χώρας - μέλους α...
 Ας φύγει η Ελλάδα από το ευρώ - ιδού πώς Οδηγούμ...
 Ολα τα μέλη της νέας κυβέρνησης Αναλαμβάνει δράσ...
 Στοιχεία «σοκ» για το ελληνικό φορολογικό σύστημ...